McOnak taldeak kontzertua emango du ostiralean Putzuzulon

Kobazulo kolektiboak antolatutako kontzertuek aurrera jarraitzen dute. Ostiral honetan, McOnak taldeak eskainiko du kontzertua Putzuzulon.

Ohi bezala, 22:00etan irekiko ditu ateak Putzuzulo gaztetxeak, eta kontzertua 23:00etan hasiko da. Sarreraren kostua bost eurokoa izango da, ordaindu dezakeenarentzat. 18 urtez azpikoek eta 70etik gorakoek sarrera doan izango dute.


Zumitza taldeko kideak, gaur, Lekeition, Aritzalekun hirugarren egin eta gero

Lekeitioko sprint triatloia jokatuko da gaur, eta Hernaniko Zumitza taldeko kideak bertan izango dira. Joan den proba Aritzalekun izan zen, eta emaitzak, ederrak: erreleboetan, Zumitza taldeak hirugarren postuan bukatu zuen, Xabat Aizpiolea, Ines Arreitunandia eta Nagore Zubillagaren eskutik (1:29:53). Sprintean, Asier Ocon 59garren izan zen (1:20:17), eta Oier Ocon 150garrena (1:33:43). Iron Man Erdian, Lander Muñoak 59garren egin zuen (4:56:02), eta Edu Carrerak 65garren (5:00:11).


Oarso Bidasoko Hitza, urriak 8 (PDFa)

Oarso Bidasoko Hitza, azaroak 8 (pdfa)


Busturiko Udalak berdintasunerako bigarren plana onartu du

Busturiko Udalak emakume eta gizonen arteko bigarren berdintasunerako plana onartu du. Azken osoko bilkuran onartu zuten, aho batez. Planak lau urteko iraupena edukiko du; 2020tik eta 2024ra artean egongo da indarrean. Murgibe enpresaren laguntzagaz egin dute plana.

Naiara Ruiz Badiola Busturiko zinegotziak azaldu duenez, prozesua denen artean egin dute, eta herri guztiaren partaidetza izan du. Plana egin orduko diagnostikoa egin zuten. Iaz, esaterako, galdetegi bat zabaldu zuten herritarren artean. Gainera, udaleko langileekin eta herriko elkarte eta talde guztiekin elkarrizketak eta batzar ugari egin zituzten. Diagnostikoaren bitartez, herriaren argazki bat eduki dutela dio Ruizek, eta argazki horregaz, planaren zirriborroa egin zuten.

II. Berdintasun Planak bide bi dituela jakitera eman du Busturiko zinegotziak. Bata udal kudeaketari lotuta dago, eta horretan sartzen dira udal langileak eta zinegotziak. Beste bidea, berriz, herriari begira dago.

Formakuntza gehiago

Udal kudeaketari begira planak ezartzen du beharrezkoa dela formakuntza gehiago ematea; “langileek eurek eskatutakoa da, eta oso ondo ikusi dugu”. Batez ere, lengoaia ez sexista erabiltzeko eta hizkuntza paisaia ondo lantzeko eta kontratuetan klausulak ondo sartzen ikasteko formakuntza jasoko dute. Era berean, gaiarekiko sentsibilizazioa ere landuko dute.

Herrira begira landuko duten gaietako bat zaintza izango dela zehaztu du; “zaintza beti emakumeen eskuetan ez egotea lortu gura dugu”. Modu horretan, gizonei zuzendutako tailer bat antolatzea aurreikusten du planak, zaintza arloa landuta.

Emakumeen Jabekuntzan ere eragin gura dute, bai eta sentsibilizazioan ere: “Konturatu gara jendeak oraindik ere kontzeptuak nahasten dituela, eta horiek argi edukitzea beharrezkoa dela uste dugu”.

Emakumeen lana erakusteko hitzaldiak ere ez direla faltako dio Ruizek, herritarrek eurek eskainitakoak; “esaterako, emakume baserritarrek egiten duten lana, Busturian horrelakoak badaudelako”. Eta autodefentsa ikastaro bat egitea ere aurreikusi dute. Egutegi bat egingo dute mota desberdinetako jarduerekin, “pandemiaren mugen araberakoa” izan beharko dela gogorarazita.

Bestetik, Busturiak ez dauka eraso sexisten aurrean erantzuteko protokolorik, eta hori egitea izango da planaren barruko lehenengo ekintza. Hortaz, Ruizek esan duenaren arabera, protokolo hori landu eta materiala sortuko dute, “jaietan, taberna, txosna eta halakoetan eskuragarri jartzeko”. Materiala etxebizitza guztietara ere bidaliko dute.

Emakumearen Kontseilua. Iazko urtarrilean eratu zuten Emakumearen Kontseilua, herriarentzako «itzelezko aurrepausoa» izan dela aipatu du: “Ikusten genuen berdintasunak bere espazioa behar zuela herrian”. Kontseiluan lantzen dituzte gai honi buruzko kontu guztiak, eta han ematen diote lehenengo onarpena. Emakumearen Kontseiluan edozein herritarrek parte hartu dezake, emakumeek zein gizonek. “Gabonen aurretik izandako bileran ikusi genuen beharrezkoa zela protokolo bat edukitzea. Beste kontu bat ere atera zen. Adibidez, udaletik peoirako lan poltsak ateratzen ditugunean beti aurkezten direla gizonak. Orduan, emakumeei zuzendutako tailer bat antolatzea pentsatu dugu peoiek egiten duten lanak zeintzuk diren ikasteko”.

Erronka nagusi bat ere badaukate, gazteengana iristea: “Oso zaila da, batez ere gure moduko herri txiki batean”. Gabezien artean ikusi zuten formakuntza behar zela eta informazio gehiago eman behar zela. Hala, formakuntza emango diete herriko kirol eta kultur taldeei, “antolatzen dituzten ekimenetan berdintasuna txertatzeko”.

Konturatu dira, gainera, planagaz laguntzeko pertsona bat behar dutela, hau da, berdintasun teknikari baten beharra dagoela, eta hori ere lortu dute, eta aho batez onartu dute, gainera. “Berdintasun plana jarraitzea errazagoa izango da pertsona baten laguntza edukita. Ideia asko dauzkagu, baina ez dakigu horiek bideragarriak diren eta zelan bideratu”.

Planak zehazten du, bestalde, urtero udal aurrekontuak “gutxiengo” bat bideratu beharko duela berdintasun planera, eta gutxiengo hori 6.000 eurokoa dela zehaztu du: “Alkateari eskatu diogu hortik gorakoa izatea”.

Herriko eskolaren konpromisoa “garrantzitsua” zen udalarentzat, eta badaukatela esan du Busturiko zinegotziak.


Xala eta ASPE, liskarrean

Pilotariak lesiorik ez duela esaten duen bitartean, Eibarreko enpresak Xalak bi lesio dituela adierazi du.

Yves Xalaberri 'Xala' eta ASPE liskarrean dabiltza pilotariaren ustezko lesio bat dela eta. ASPEk ez dio kontratua berritu Xalari eta Iparraldekoak igandean jokatu zuen bere azken partida Eibarreko enpresarekin.

ASPErekin bere azken partida jokatu ostean, Xalak lesiorik ez duela adierazi zuen. Eibarreko empresa, ordea, ez dago ados pilotariak esandakoarekin eta Xalaren adierazpenei erantzuna eman dio ohar baten bitartez.

"Xalak igandean egindako adierazpenen gainean, ASPEk honakoa argitu nahi du: Gure zerbitzu medikuek Xalari egindako radiodiagnostikoek argi uzten dute pilotariak hernia diskala eta protusio diskala pairatzen dituela", argitu du ASPEk.


Jaitsiera saria bertan behera geratu da

Antolatzaileek kirol-helburua besterik ez zuela argitu dute, eta txirrindularien segurtasuna arriskuan jartzea ez zela euren nahia.

Azken egunetan kritika ugari jaso ditu Italiako Giroko antolatzaileek ezarritako Jaitsiera Saria berria. Arriskutsua oso ikusten dute askok, eta ondorioz, bertan behera geratu da saria.

Antolatzaileek kirol-helburua besterik ez zuela argitu dute, eta txirrindularien segurtasuna arriskuan jartzea ez zela euren nahia, baina kritikak ikusita saria hori ez da martxan jarriko.


Kemenari eta ekinari, argia

Prentsa saria eman diote Ane Irazabal BERRIAko kolaboratzaileari, errefuxiatuen auziaz egin duen lanarengatik. Imanol Urbieta musikari eta hezitzaileari eman diote Merezimendu saria

Garesti dago argia. Markak hautsita, neguaren hotzenean. Eta garesti dago Argia saria bera ere, aldizkariko kideek aitortu dutenez. Neguarekin zer ikusi gutxi; udaberritik akaso gehiago. «Erredakzioan aipatzen denez, gero eta zailagoa da saridunak hautatzea, batez ere gero eta proiektu eta pertsona gehiago daudelako saritzeko modukoak». Oharra egina zuten sariak banatzen hasi aurretik.

Euskarazko kazetaritza eta komunikazio jarduneko pertsona eta proiektuak saritzen ditu urtero Argiak. Aurten, 28. aldiz banatu dituzte; ohi bezala, Usurbilgo (Gipuzkoa) Atxega jatetxean.

Ane Irazabal BERRIAko kolaboratzailea izan da sarituetako bat. Irazabalek prentsa idatzian egin duen lana nabarmendu dute; gerratik ihesi, Europan babes hartu nahi duten «errefuxiatuen azalean jartzeko egindako lan handiarengatik». Jardun horren adibide dira BERRIAn argitaratu dituen testuak. Irazabalek irratian eta telebistan ere kazetaritzan diharduen arren, idazteko beharra sentitu duela aipatu du. Errefuxiatuen errealitate latzaren aurrean, egoeraz hausnartzeko eta mintzatzeko arnasa luzeagoa eskaini dio prentsa idatziak. «Barruan neukan guztia botatzeko modu bat izan da».

Imanol Urbieta musikari eta hezitzailearen ibilbideari eman dio Argia-k Merezimendu saria. Urbietak haur kantagintzan utzitako ondarea goraipatu du. «Musika, kantua eta hezkuntza ezin finago lotu» zituela nabarmendu dute. Urbieta joan zen irailean hil zen, eta haren bikotekide izandako Kontxi Aizarnak jaso du ikurra. «Gustura egongo zen hemen, hainbeste gazte herrigintzan dabiltzala ikusita».

Irratigintzan, Amapola Moreak saioak jaso du saria. Antxeta irratiak eta Oiartzun irratiak elkarlanean egiten duten saioaren ahalegina nabarmendu dute, «Euskal Herriko emakumeak lehen lerrora ekartzeko». Aitziber Zapirain eta Mirari Martiarena gidariek hartu dute saria. Emakume aditu eta arituekin egindako gertuko elkarrizketak dira saioaren ardatza.

Ikus-entzunezkoen alorrean, berriz, Busti emanaldi ausart eta berritzailearentzat izan da saria. Euskal Herria Zuzenean musika festibala antolatzen aritzen diren gazteek sortu dute umorezko bideo sail hori, eta Kanaldude web telebistak babestu du. Argia-k balioa aitortu dio proiektuari, «diru gutxirekin, ausardiaz, umore biziz, saio dinamikoa, lotsagabea eta ezustekoz betea» osatu dutelako.

Maialen Duguine eta Maia Iribarnek adierazi dute ezustean iritsi zaiela saria. Busti-ren sustatzaileen iritziz, euskarazko ikus-entzunezko alorrean «hutsunea» dago, eta gabezia horri erantzuteko sortu zuten proiektua. Gazteak gazteentzako telebista sortzera animatu dituzte, eta, datorren otsailaren 4an, Altsasuko gaztetxean (Nafarroa) gazteentzako telebista sortzeko topaketan parte hartzera deitu dute.

Sustapen ekintzen artean, Egian Euskaraz Bizi Nahi Dugulako egitasmoarentzat izan da saria, «euskaraz bizitzeko estrategiak bultzatu eta herriz herri hedatzen ari den estilo bat sortzeagatik».

Game Erauntsia bideo jokoen euskal komunitatea ere (www.gamerauntsia.eus) saritu dute, Interneti lotutako proiektuen artean. Bideo jokoen sektore globalizatuan euskarak lekua izan dezan egindako lana nabarmendu dute. Saria Urtzi Odriozola eta Aritz Odriozolak jaso dute.


Neskutz Rodriguez batzarkidea izango da Durangoko Herriaren Eskubideko zerrendan bigarren hautagaia

Alderdiak jakinarazi du Rodriguezek foru hauteskundeetara berriro aurkeztea baztertu duela, udal politikagintzan zentratzeko. Herriaren Eskubideak martxoaren 12an aurkeztuko du Durangoko udal hauteskundeetarako zerrenda osoa, 19:00etan Landako Elkartegian herritarrei begira egingo duen ekitaldi zabal batean. Julian Rios izango da alkategaia.

Rodriguez Bizkaiko batzarkidea izan da azken lau urteotan, eta aldaketaren zergatia arrazoitu du prentsa oharrean. “Batzar nagusiak ez dira batere gardenak eta herritarrengandik oso urrun daude. Pertsonengandik hurbil dagoen egiazko politika egitea nahi badugu, beharrezkoa dugu herrigintzaren aldeko apustu garbia egitea eta auzoei ahotsa ematea auzo-zinegotzien eta auzo-batzordeen bidez”, adierazi du Rodriguezek.

Durangon aldaketa emateko beharra nabarmendu du. “Durangon, EAJ eta PSEren azken urteetako kudeaketak pribilegiaturiko elite ekonomikoen interesak asetu ditu eta bada egoera aldatzeko ordua”. Bere lehentasunak, "benetako" politika feminista, gardentasuna eta parte-hartzea izango dira.

Euskal erkidegoko Podemos-Ahal Duguren sustatzaileetako bat izan zen Rodriguez. Publizitatea eta Harreman Publikoetan Lizentziatua da, eta Marketin Zuzendaritza eta Merkataritza Kudeaketa masterra dauka.


Berrikuntza, platerean

Elikagaien sektoreak pisu garrantzitsua hartu du Euskal Herriko industrian. Garai berrietara egokitzeko apustua egitea izan da arrakastaren gakoetako bat.


2013ko Uztailaren 26ko Hitza

Hitza pdf-an:

http://www.berria.info/pdfak/iparraldea/aleak/2013-07-26/index.html

Titularrak

Gaiak:

Eskualdeetako hizkuntzek lege bat behar dutela ebatzi du Filippetti Batzordeak

Euroaginduei uko egiteko eskatu diete epaileei Baionan

Azkaineko bestak euskaraz bizitzeko ituna bultzatu dute

Baionako Familia Kutxak agorrilean helaraziko ditu uztaileko laguntzak

Uztaritzera iritsi karabanek agerian uzten dute harrera guneen eskasia

Astekoa:

Mezuak pasarazteko parada ere izaten dira Baionako bestak

Iritzia:

Egiaren Batzordea eta dopina

Pohetik

Kontu Kontari:

Gaizka Iroz: «Irudia sekula bezainbat aipatzen da, badu geroa; baina zein irudik?»


Bihar Bategin Egunerako autobusetan izena emateko azken eguna izango da

Eskubide zibil eta politikoen aldeko aldarriak jai itxura hartuko du igande honetan, irailak 26, Altsasun egingo den 2010eko Bategin Egunean. Uribe Kosta eta Erandiotik hara joateko hainbat autobus jarri dute, izen-ematea ohiko lekuetan egin beharko dela, bihar askoz jota. Igandean, honako herri eta orduetan aterako dira autobusak: Sopelatik 8:45ean, Algortatik 9:15ean eta Leioatik 9:30ean. Aurtengo Bategin Egunak Udalbiltzaren aurkako epaiketan auzipetuta daudenei babesa eta laguntza ematea izango du helburu nagusia. Eguraldiak eragozten ez badu behintzat, Altsasu eta Urdiain arteko San Pedro ermitako landetan egingo da jaia. Ekitaldiek 10:30ean hasi eta arratsaldera arte iraungo dute. Besteak beste, pailazoak, bertsolariak edota Esne Beltza eta Izargi taldeen kontzertuak izango dira. Paella erraldoia, babarrun jana, sardinak eta taloak egongo dira aukeran bazkalorduan. Argazkian, uztailaren 10ean elkartasuna adierazi zieten Algortan Udalbiltzako auzipetuei.

Igandeko jaia goizean goiz hasiko da. Hala, 10:30eko aurkezpenaren ondoren, Pirritx eta Porrotxen ikuskizunaren txanda izango da. Eguerdian bertsolariak izango dira, eta, 13.00ean, ekitaldi politikoa. Arratsalde partean, berriz, Esne Beltza eta Izargi taldeen kontzertuak (16:00) izango dira agertoki handian. Bigarren eszenategi batean, bestalde, Orduñako joteroak (12:15) ariko dira eguerdian eta Sunbillako kantariak (16:00) arratsaldean. Basoan barrena, gainera, Kukubiltxo taldea (17:00), trikitilariak edo batukadak ariko dira giroa alaituz. Jan-edanerako aukerarik ere ez da faltako. Hala, bazkalorduan (14:30) 700 lagunentzako paella eta beste 500entzako babarrun-jana izango dira. Castroko sardinak, Lazkaoko taloak, bokatak edo pintxoak ere izango dira.


Hiru gazte atxilotu dituzte baserri batean lapurreta egiteagatik

Eguazten iluntzean gertatu zen atxiloketa. Baserriko jabeek eman zioten abisua Ertzaintzari. Momoitioko San Juaneko baserri batean ustez lapurreta egiteagatik atxilotu zituzten eguaztenean, iluntzeko 21:00etan, hiru gazte. Baserriko jabeek eman zioten abisua Ertzaintzari, lagun talde bat euren jabetzako baserri batean lapurretan zebilela esanez. Gainera, etxekoen presentziaz ohartu zirenean ihes egin zutela ere esan zuten; batek kotxez egin zuen ihes, beste biek menditik zehar. Ertzain batzuek kotxea identifikatu zuten N-634 eta BI-633 errepideak elkartzen diren eremuan, eta atxilotu egin zuten. Deiari erantzunez Garaira joan ziren beste agente batzuek, baserrira heldu eta gainerako ustezko lapurren bilaketa hasi zuten; handik denbora gutxira artean topatu zituzten basoan gordeta. Hauek ere atxilotu zituzten. Bitxiak eta beste elementu batzuk lapurtu zituztela dio Herrizaingo sailak, baserri inguruan botata aurkitu zituztenak, hain zuzen. 21, 29 eta 32 urtekoak dira atxilotutakoak.


'Domekaëro' ekimenak arrakasta eduki duela esan du udalak

Martxan jarri denetik edukitako arrakasta kontuan hartuta, aurrerantzean inskripzio faseak hamabostaldietarako izango dira, hile osorako beharrean.

Horrela, durangar gehiagori ekimenean parte hartzeko aukera eskaini gura diete. Plateruena eta Berbarok ere sustatzen dute umeentzako domeketako aisialdi eskaintza, udalagaz batera.

Maiatzeko domeketan parte hartu ahal izateko, apirilaren 23tik 25era egongo da apuntatzeko aukera Pinondo Etxean. Hilean 6 eta 14 urte arteko 100 umerentzako plazak eskainiko dituzte.


Ainhoa Tolosa: 'Baldintza gogorretan oso emaitza onak lortu ditugu'

Ainhoa Tolosak urrezko domina lortu du kayak luzean Munduko Txapelketan

Ainhoa Tolosak urrezko domina lortu kayak surf-eko Munduko Txapelketan Perun, kayak luzeko modalitatean. Bere iritziz lan bikaina egin du taldeak nahiz eta itsaso baldintza gogorretan lehiatu behar izan duten. Euskadik txapelketa irabaziz emaitza oso onak lortu ditu, horien artean nabarmentzeko modukoak dira Odei Etxeberriak kayak luzean eta laburrean eskuratutako urrezko eta zilarrezko dominak, Irati Bordagaraiek kayak laburrean lortutako brontzezko domina edoeta Olatz Garmendiak kayak luzean eskuratutako zilarrezko domina. Guztira 13 domina lortu ditu Euskadik, horietatik 6 urrezkoak.


Neuk ere euskarazko hedabideak behar ditut

Hedabide euskaldunek kanpaina hasi dute, neuk ere euskarazko hedabideak behar ditut izenekoa. Tximintxek ere bat egiten du. Geuk be euskarazko hedabideak behar doguz-eta.


Gutxieneko bular neurria galdegin dute Nafarroako Zirkuiturako lan eskaintza batean

Zirkuituko arduradunek ohar bidez argitu dute ez dutela "zerikusirik" lan eskeintzarako iragarkiarekin. Garbo Events enpresarena da iragarkia, eta eredu bera erabili izan du beste zirkuitu batzuetan ere emakume laguntzaileak kontratatzeko.

"Garbo Eventsek irudi oneko bi laguntzaile kontratatuko ditu, asteburuan Nafarroako Zirkuitura bidaiatzeko prestutasunarekin, ostiralean 17:00etan irten eta igandean 19:00etan itzultzeko. Ezinbestekoa bularreko 95 ala 110eko neurria izatea. Lana zirkuituko pilotu bat laguntzea izango da. Soldata: 200 euro, gastuak ordainduta". Horrela dio Nafarroako Zirkuituan laguntzaile aritzeko bi emakume kontratatzeko iragarkiak. Hiru baldintza ezarri ditu Garbo Eventsek asteburuan Nafarroako Zirkuituan pilotu bat lagundu beharko duen emakumezkoa kontratatzeko: ordutegia onartzea, soldata onartzea eta bularraren neurria 95eko edo 100ekoa izatea.

Los Arcoseko Nafarroako Zirkuitua kudeatzen duen enpresak oharra kaleratu du iragarkiarekin "zerikusirik" ez duela ziurtatzeko. "Beti defendatu dugu eskubide berdintasuna eta ekintza, eskari edo, kasu honetan bezala, iragarki sexisten aurka gaude erabat", adierazi du Circuito de Navarra y Los Arcos MotorSport enpresak ohar bidez.

Datorren asteburuan, turismo, erresistentzia eta Formula 4 lehiaketen Espainiako txapelketak jokatuko dira Los Arcoseko zirkuituan, eta ekitaldi horretarako laguntzaileak kontratatzeko iragarkia da Garbo Eventsek argitaratu duena.


Bi indar ariketa, "harriak mugiarazteko"

Dozenaka milaka lagun batu dira Baionan eta Bilbon, Giza eskubideak. Konponbidea. Bakea. Euskal presoak Euskal Herrira lelopean, euskal presoen eskubideak errespeta daitezela eskatzeko.

"Harritzarrak" mugitu nahi zituzten, eta indarra egin dute behintzat. Urteroko legez, milaka lagun elkartu dira euskal presoen eskubideak defendatzea galdegin eta horien sakabanaketa amai dadila eskatzeko. Aurten, ordea, bitan banatu dituzte indarrak; 8.000 lagun inguru elkartu dira Baionan, eta 70.000 bat Bilbon, Udaltzaingoaren arabera.

Batasunaren eta aniztasunaren irudia azaleratu dute bietan. Bilbon, manifestazioaren buruan joan dira, besteak beste, Juan Mari Olano preso ohia, Rosa Rodero ETAk hildako Joseba Goikoetxea ertzainaren alarguna, Gemma Zabaleta PSEk zuzendutako Jaurlaritzako sailburu ohia, David Fernandez CUPeko diputatu ohia eta Anna Gabriel CUPeko diputatua... Baionan ere kolore politiko ugaritako ordezkariak izan dira martxan.

Zabaleta izan da Bilboko manifestazioa hasi aurretik hitza hartu dutenetako bat: "Uste dut beharrezkoa dela antzinako espetxe politika aldatzea". Haren esanetan, "bakearen garaia" da egungoa, eta horregatik behar da "espetxe politika berri bat".

17:00etan jarria zuten ordua, eta Baionakoa abiatu da Bilbokoa baino lehenago. Izan ere, Bizkaiko hiriburura sartzeko arazoak izan dituzte hainbat autobusek, eta 17:30era atzeratu dute hasierako ordua. Baionara heltzeko, Behobian izan dute oztopo nagusia, Frantziako Poliziak kontrola ezarri baitu bertan. Batean zein bestean, Mirentxin furgonetek eta presoen senideek izan dute protagonismoa; bidea irekitzeko Baionan, manifestazioaren artean igarotzeko Bilbon.

Xaho kaian amaitu da Baionako martxa, eta udaletxe aurrean Bilbokoa. Amets eta Maialen Arzallus aritu dira bertsotan lehenengoan, eta Julio Soto eta Alaia Martin bigarrenean. Amaierako hitzartzean, Xabier Euzkitzek eta Zuriñe Hidalgok gogorarazi dute lau urte igaro direla ETAk jardun armatuaren amaiera iragarri zuenetik, eta salatu ordutik ez dela espetxe politika aldatu. Hidalgok azpimarratu du ez dela beharrezkoa legerik aldatzea espetxe politikan urratsak egiteko, eta eskakizuna giza eskubideak errespetatzea dela gogorarazi du Euzkitzek: "Gobernu baten politika ezin da oinarritu mendekuan".


«Eskolara iritsi behar dute giza eskubideek»

Saramago fundazioko presidente moduan, Giza Betebeharren Gutun Unibertsala batean eta bestean zabaltzen ari da Del Rio. Uste du funtsezkoa dela ingurumena errespetatu eta zaintzea.


6.000 lagun batu zituen Kalera Rock jaialdiak, Landako Gunean

Hamaika taldek eta bi disko jartzailek girotu dute aurten hirugarren edizioa izan duen Kalera Rock jaialdiak.

Landako Gunean izandako giroa islatzen duten hainbat argazki batu dituzte sare sozialetan antolatzaileek.


Pertsona bat hil da Hernio inguruan, hegazkin istripu batean

Bi laguneko tripulazioa zuen hegazkin batek istripua izan du Hernio puntan. Horietako bat hilda aurkitu dute. Erreskate taldeak bilaketa lanetan ari dira. Suhiltzaileek hegazkinaren zati nagusia kiskalita aurkitu dute.

SOS Deiakek jakinarazi duenez, larrialdi zerbitzuak 14:00ak aldean arrastoa galdu duten hegazkin baten bila ari dira Zelatun inguruan. Ertzaintzak Urola Kostako Hitza-ri adierazi dionez, hegazkina erori izanaren bi zantzu dituzte: batetik, Hondarribiko (Gipuzkoa) aireportuan hegazkinaren seinalea galdu dute; bestetik, berriz, baserritar batek larrialdietara deitu du hegazkin baten motorra gelditu egin dela sumatu duelako.

Baieztatu dutenez, Portugaldik zetorren hegazkina, baina Bilbotik Donostiara burutzen ari zen ibilbidea, eta Hernio puntan harkaitza jo du. SOS Deiaken arabera, hegazkina partikularra zen, eta bi lagun zihoazen bertan. Horietako bat hilda aurkitu dute. Une honetan, erreskate taldeko kideek bigarren kidearen bila jarraitzen dute Hernio eta Zelatun inguruetan.

Tolosaldeko Ataria-k jakinarazi duenez, Zelatun eta Hernio artean hegazkinaren zatiak aurkitu dituzte. Hernio gainean, berriz, hegazkinaren zati nagusia kiskalita aurkitu dute. Bilaketa lanak bertan behera utzi behar izan dituzte, ilundu duelako. Bihar jarraituko dute erreskatearekin, bigarren kidearen gorpuaren bila. Jendea bertara ez gerturatzea eskatu dute.

Erreskate-taldeek hegazkin arinaren bigarren bidaiariaren bila jarraitzen dute #txori

__

Equipos de rescate continúan con las labores de búsqueda del segundo tripulante de la avioneta pic.twitter.com/saKycEPLDs — SOS Deiak - 112 (@112_SOSDeiak) 2019(e)ko urtarrilaren 9(a)


Jatorri aniztasuna eta elkartasuna lantzeko proiektua jarri du abian Markina-Xemeingo Udalak

Markina-Xemeinera bizitzera datozen pertsona guztiek harrera integrala jasotzea bermatuko duen protokolo bat osatzen hasi da Markina-Xemeingo Udala, Aztiker Soziologia Ikergunearen laguntzagaz. Proiektuak, herriaren eta herritarren argazkia eguneratua emateaz gainera, herriko komunitate ezberdinekin harremanak sendotzeko balioko duela azaldu dute.

Zein komunitate eta erreferentzia kultural bizi dira gaur egun herrian? Zeintzuk dira ezagunak zaizkigun komunitateak eta zein gehiago daude? Zein dira etorri berrien eta bertakoen arteko elkarbizitzarako oztopoak eta erronkak? Zer egin dezake Udalak harrera eskeman, eta elkarbizitza bultzatzeko? galderei erantzun nahirik fase ezberdinetan banatu dute prozesua.

Aurrera begira eman beharreko pausoak irudikatzeko eta adosteko jardunaldi bat egingo da barikuan

Lehenengo fasean jatorrien mapa ezagutu eta sozializatzeko web aplikazioa garatu dute datuetan oinarritutako informazioa herritarren esku uzteko. Urrian azaldu zuten mapa, eta udalaren web orrialdean dago ikusgai. Horrez gain, zuzenean herriko komunitate ezberdinen ahotik erantzunak aurkitzen saiatzeko elkarrizketak ere burutu dituzte. «Elkarrizketen aniztasuna bermatzeko hainbat irizpide hartu dira kontuan. Aldagai garrantzitsuena jatorria izan da, eta hortik aurrerakoak adina, sexua, lan sektorea eta abar», argitu dute.

Eta azkenik, jatorri ezberdinetako herritarren artean aurrera begira eman beharreko pausoak irudikatzeko eta adosteko, jardunaldi bat egingo da barikuan [abenduak 18], 18:30ean, Markina-Xemeingo frontoian.

Datozen urteetan hainbat proiektu jarriko dituzte abian

Zirriborroa osatzen. Azaldu dutenez, datu kuantitatiboen ustiaketan oinarrituta, eta talde elkarrizketa sakonetan jaso den informazioa aintzat hartuz, Markina Xemeingo Harrera Protokoloaren zirriborroa osatzen hasita daude udala eta Aztiker, eta bertan jasotakoa herritarrekin eta herriko eragileekin partekatu eta eztabaidatzea izango da jardunaldiaren helburua.

Lanketa horrek hobetu beharreko gai ugari azalaraziko dituela dio udalak, eta, beraz, datozen urteetan horiek lantzeko proiektuak jarriko dituzte abian.


[ARGAZKIAK] Aiara, Artziniega eta Okondoko lagunak batu dira Luiaondon giza katean parte hartzeko

Artziniega, Okondo eta Aiarako herritarrek hitzordua zuten gaur Luiaondon batzeko Gure Esku Dagoko giza katera. Hamaiketakoa eta tragoa goiz hartu ostean, errepidera jo dute eskuak lotzera.

Argazkiak: Zuriñe Alava, Xabi Zalbide eta Alberto Martinez Gutierrez-Barquin


Txinak heriotza-zigorra ezarri dio Bo Xilairen emazteari

Txinako Alderdi Komunistaren buruzagi ohiaren emaztea enpresari britainiar bat hiltzearen errudun jo dute.

Hefeiko epaitegiak heriotza-zigorra ezarri dio Gu Kailairi, Bo Xilai Txinako Alderdi Komunistaren buruzagi ohiari, Neil Heywood enpresari britainiarra hiltzeagatik.

He Zhengsheng Heywood familiaren abokatuak jakinarazi duenez, horixe izan da Bo Xilairen emazteak jaso duen zigorra. Hala ere, Gu Kailairen heriotza-zigorra biziarteko kartzela-zigor bihur daiteke presoak portaera ona izaten badu kartzelan.

Txinako goi mailako politikan izan den azken urteetako eskandalu handiena da Bo familiarena. Ikusmin handia zegoen Heywooden heriotzaren inguruan epaimahaiak emango zuen ebazpenaren inguruan, izan ere, azkenaldian hainbat aringarri onartu zizkioten errudunari.

Guk epaiketan esan zuen Bo Guagua semea babesteko hil zuela enpresari britainiarra, enpresariak familiarekin zituen desadostasun batzuk medio, heriotza mehatxua egin ziolako.

Lekukoen arabera, Heywood Chongqing kanpoaldeko hotel batera joan zen Guk gonbidatuta. Han, ardoa edan zuen biktimak eta ondoeza sentitu zuen, botaka egitera joan zen komunera, eta Boren emazteak zianuroa zuen ur botila bat eman zion.


Orain 1 zenbakiaren jabe da

Marko Dmitrovicen ibilbidea okerretik hasi zen, ez baitzuen asko jokatzen lehen urteetan, baina Alcorconen buelta eman zion, eta Eibarren ere atezain titular da.

Telebistari begira egongo zen herenegun gauean etxean Marko Dmitrovic (Subotica, Serbia, 1992), eta agian, Izar Gorriaren zerbait soinean zuela. Ez baita alferrik Serbiako hiriburuko talde historiko horretako zalea, bertako jokalari ohia den aldetik. Bana egin zuen Belgradeko derbian Partizanekin, munduan den lehia gogorrenetako batean. Derbian ikusia buruan zuela oheratuko zen agian Eibarreko atezaina, jokoa aztertuz; edo baliteke Valentzia, biharko aurkaria izatea ganbaran bueltaka; edo ekainean Errusian jokatuko den Munduko Kopa, eta bertan Serbiarekin jokatzeko duen gogoa.

Edo baliteke futbola ahaztu nahi izatea gauean behintzat, asteazken ezohikoa izan zuelako atezainak:eguneroko lan saioa bukatu eta gero, bi elkarrizketa emateko prestasuna azaldu zuen, eta ondo berandu sartu zen Atxabalpeko aldagelara, saioko izerdia lehortua ia erabat.

Prentsa areto berriaren babesean aulki bat hartu, eta lasai ederrean eseri zen Dmitrovic. Eserita ere handi, pertsona handia baita, ia bi metro luze. «Horregatik ez nintzen ondo moldatu umetan ezker hegaleko atzelari jarri nindutenean. Makala eta handiegia nintzen, ordurako», gogoratu ditu garai haiek. Azkar itzuli zen gustuko lekura: «Atezain hasi nintzen, eta atzelari egindako proba haren ondoren, nire lekura bueltatu nintzen». Atezain jaio baitzen:«Etxean ez nuen seniderik atezain izandakoa, baina etxe alboan jokatzen genuen umetan, eta hasieratik hasi nintzen atezain jartzen».

Azkar nabarmenduko zen Dmitrovic gaztea, Izar Gorriak harrobirako hartu zuelako. Baita Serbiako selekzioak bereganatu ere. Garai hartan, egoera kontrajarri bat bizi izan zuen: «Izar Gorriko lehen taldean hiru urte egin nituen, 18 urterekin hasita, baina ez nuen partida bat bera ere jokatu. Aldiz, selekzioan hiru taldetan batera aritu nintzen, 17, 18 eta 21 urtez azpikoetan». Bere bihotzeko taldea du Izar Gorria, «lehenengo maitasun» moduan definitu du, eta bazuen arantza bertan ez jokatu izanagatik, «baina gainditu dut. Nire nahia beti izan da onenen aurka jokatzea, eta Serbiako liga ez dago hoberenen artean. Eibarren daukat aukera horretarako, eta pozik nago».

Majo kosta zaio, baina, dagoen lekura heltzea, bere bihotzeko taldean gertatua handik kanpo ere gertatu baitzitzaion: «Hungariako Ujpest taldera joan nintzen, baina denboraldi eta erdian ez nuen asko jokatu. Ezta gero ere Ingalaterran, Charlton Athleticen. Urtebete bakarrik egon nintzen bertan». Ez zuen itxaropen handirik beti bete izan nahi zuena gauzatzeko:«Hasieratik aritzea izan da beti nire nahia, erakutsi ahal izatea ona edo txarra naizen, eta ez nuen horretarako aukerarik izan etxean, Hungarian eta Ingalaterran». Baina ezustean, eskaintza bat jaso zuen Charltonen zela: «Alcorconek deitu zidan, utzita joateko hara, eta bete-betean asmatu zuen». Espainiako Bigarren Mailako liga horretan bai, hor hasi zen titular izaten Dmitrovic:«Dena zor diot Alcorconi, ni nengoen egoeran nire aldeko apustua egitea ez zelako ohiko kontua. Familia handi bat da kluba, eta hil arte izango ditut gogoan». Hain ondo jokatu zuen lehen denboraldi hartan, Alcorconek erosi egin zuen, eta egoera horretan osatu zuen bigarren sasoia Espainia aldean.

Eibarrek deitu zion arte. Joan zen udan izan zen, eta Yoelen lesio larriak eragindakoa izan zen deia. Baina fitxaketa honen atzean bada ustezko presari patxada ematen dion egoera bat: «Garagarzak esan zidan [Eibarreko kirol zuzendariak] 31 partidatan aritu zirela ni ikusten aurreko sasoian, eta hori jakiteak konfiantza eta segurtasuna eman zidan Eibarrera etortzeko».

Mendilibarrek ere modu berean erantzun dio, eta bera da Eibarreko atezain titularra : «Oso gustura ari naiz, egunetik egunera hobetu nahian, eta horrela lagundu nahi diot taldeari». Jokatzen ibiltzeak beste ate handi bat ere ireki dio: Serbiako selekzioarena. «Urrian hasi nintzen jokatzen bertan, eta gauza handia da zure selekzioan jokatzea».

«Gozatzen ari gara orain»

«Jokalari guztien ametsa beste hau da, baina: Munduko Kopa jokatzea», esan du zintzo. Eta ez zaio asko falta betetzeko: «Ea hautatzaileak eramaten nauen Errusiako txapelketara». Brasil, Costa Rica eta Suitza izango ditu kontrario Serbiak datorren ekainean: «Lehen multzoa pasatu eta aurrera egiteko aukerak ditugu», aurreratu du.

Eibarren orain bezala segitzen badu, Munduko Kopan ere titular izango da. Badaki ondo ari dela, ez da uste okerra, taldea emaitza txarrak ateratzen ari zenean inork ez zuelako atera begiratzen errudun bila, nahiz eta gol asko jasotzen ari zen. Gozatzen ari da: «Taldea ondo dago, ederki. Baina ez dugu ezer egin oraindik, eta lanean jarraitu behar dugu oraingo bide beretik».


Jaitsieratik ateratzeko lehen lehia du Biok OKEk

Liga erregularra bukatzeko bost jardunaldiren faltan, jaitsiera postuetatik ateratzeko lehen finala du bihar Paduraren aurka Majorin (18:00) Biok Zerbitzuak saskibaloi taldeak. Bestalde, etzi, saskibaloi eskolako beste entrenamendu bat izango da Jakintzako kantxan, 10:00etatik 11:30era bitarte.


Mila, bihotz barruan

Burutik kendu ezinean nago Mila joan zaigun kontua. Burutik ezin joan, bihotzean barruan dudalako. Bizitzaren kolpe gogor horietako bat izan da Milaren joana, inorentzat baino gehiago etxekoentzat dudarik gabe eta, aldi berean, bere ingurune oso zabalarentzat.

Ez genuen hitzekin adierazten zuen horietakoa gure Mila, bere adierazpenak sukaldean egindako jakiekin egiteko ahalmena zuen. Zenbat lagun goxatu gaituen eltze artean egindako jakiekin. Berak egindako kroketak, krema katalana, txipiroiak plantxan, Patxine entsalada, limoizko tarta, pantxineta, sagar tarta, tripakiak… Baina puntakoetan puntakoena, gazta tarta, nik inon jan dudan gazta tartarik onena, ahoan sartu eta leun leuna… Afaltzean beteka jo arren, beti zegoen lekua Milak egindako gazta tartarentzat, aparta. Baditugu kanpoko lagunak, urrutikoak, hona etortzen direnean, Milaren gazta tarta jan gabe etxera bueltatu ezin dutenak… Zenbat goxotasun. Nola eginda ote zegoen galdetu ezkero: “Buenooo, erreza…” di-da errezeta ematen zuen. Zenbat gozatu dugun berak egindako jakiekin.

Goxotasun asko banatu bazuen ere, gogorkeritik bazuen Milak, tartekako purrustak ondorengo goxotasunakin tapatzen zituen.

Buruko datu basea berriz fresko izaten zuen, akordatzen zen beti zenek zer genuen gustuko, eta nola eginda gustatzen zitzaigun, eta ezustean sorpresan harrapatzen gintuen. Etxean egotea bezala. Beti korrika, hori da bera akorduan izango dudan bestea, kalian gora kalian bera, aidedios…, han dijua Mila… Ibili zalea zen, eta titakoa, nerbiokoa. Joan da gure ondotik, baina ikaragarri utzita joan zaigu, goxotasun asko zabalduta. Nik hemendik agur goxo bat eskaini nahi diot, akorduan gurekin izango da luze. Beti gurekin Mila.


Eskualdeko esperientziak, euskal iraunkortasun azokan

Berdeago, Euskal Ingurugiro Iraunkortasun Azoka egingo da aste-akabu honetan, hilaren 19tik 21era bitartean, Durangoko Landako Gunean. Aurtengoa hirugarren edizioa izango da, eta antolatzaileek azaldu dutenez, "iraunkortasunarekin lotura duten gairik garrantzitsuenen sustatzaile bilakatu da". Azokaren helburu nagusia eraginkortasun energetikoa, mugikortasun jasangarria eta hondakinen kudeaketan, espazio-erreferente bat eskaintzea da. Horretarako, 150 enpresa, 50 hizlari eta 60 ekimen hartuko ditu Durangok aste-akabu honetan. Horien guztien artean, Uribe Kostako Zerbitzu Mankomunitateko kideek Ukanauto eta Bizimeta alokairu-sistemen esperientziak azalduko dituzte hilaren 19an, 18:00etan, "Tokian tokiko ekimen arrakastatsuak" izeneko berbaldian.

Bestalde, gonbidatutako enpresa guztien artean, Uribe Kostatik Erandioko Enekuri Motor eta Leioako Leioa Autogas gonbidatu dituzte, besteak beste. Enpresa biak mugikortasunaren alorreko sektorekoak dira. Lehenengoa, BMW eta Mini ibilgailuen kontzesionario ofiziala da; bigarrenean, berriz, ohiko ibilgailuak gasa/GLPa erregaitzat erabili ahal izateko transformazioak egiten dituzte.


Santa Kurutz ermitako jaiak ospatuko dituzte zapatuan, Abesuan

Maiatzaren bigarren zapatuan, beste urte batez, Zelaiaren ertzean dagoen Elizatxiki edo Santa Kurutz ermitako ateak zabalik egongo dira. Santa Kurutz Eguna atzo izan bazen ere, zapatuan ospatzen dituzte urtero jaiak, Abesuan dagoen XVI. mendeko ermitan, eta aurten ere hala egingo dute.12:30eko elizkizunagaz hasiko dute ospakizuna, eta ondoren, 13:00ak aldera, dantza ikuskizuna eskainiko du Markina-Xemeingo Zerutxu taldeak.Eguraldia lagun izanez gero, Zelaia eta ermitaren artean gelditzen den zabalgunean dantzan egingo dute Zerutxu dantza taldekoek. Euria egingo balu, berriz, Zabalaneko etxeen aurreko plazan egingo lukete.Beti bezala, dantza ikuskizunaren ostean, mokadutxoak eskainiko dituztela jakitera eman dute Santa Kurutzeko jai batzordeko kideek. Jan-edana, gainera, Rakel Pujanaren trikitixa soinuagaz lagunduta egongo da.Karta txapelketakArratsaldean, karta jokoa izango da nagusi. 17:00etan hasita, mus eta briska txapelketak jokatuko dira Naroki kafetegian eta Ilunpe tabernan.Parte hartzea irekia izango da, eta bikoteko 20 euro ordaindu beharko dira. Lehen lau bikoterentzako sariak egongo dira.


Alberto Apodaca liburuak sinatzen izango da Azkoitian

Alberto Apodaca idazle donostiarra Juan de Tolosa, un corazón entre dos mundos liburua sinatzen egongo da larunbatean, abenduaren 24an, Azkoitian. Maxi Eroskin egongo da, 11:00etatik 13:00etara. Idazleak adierazi duenez, “benetako pertsona bati egindako omenaldia” da nobela. Hain zuzen, Juan de Tolosa konkistatzailearen bizitzan oinarritu da obra idazterakoan. “Inork ez du minutu erdi bat ere galdu bere bizitza ikertzen, ditugun historialari guztiak izanda”.


Omenaldia, irabazita

Emozioz eta hunkituta agurtu dira Anoetatik Xabi Prieto eta Carlos Martinez. Realaren garaipena bigarren planoan geratu da (3-2)


Atzokotik | Martxoak 29

Eguneroko aktualitatetik hartutako albisteekin, zenbait pertsonaje publikoen gaixotasunekin lotutakoekin hain zuzen, irribarrea edo kritika soziala egiteaz mintzo da Aztarrikako azken zutabea. Komunikabide konbentzional zein sare sozialetako zenbait adibide hartzen ditu horretarako.

Irribarrerik gabe, bizi ote liteke?

Nahitaezko da umorea bizitzari aurre egiteko, eta zer esanik ez bizi dugun salbuespen-salbuespenezko egoera honen erdian. Egunean zehar noiz edo noiz bixita egiten diguten itolarrietatik, beldurretatik, amorruetatik, antsietatetik, depresioetatik… iraun-bizitzeko, botikarik eragingarriena da une batean irribarretxoa eragingo digun txiste hori. Desdramatizatzeko egoera eta aldarte terapeutikoa sortzeko lain izango dena, pittin bat bederen. Izan munduko inuxenteena edo makal amorratuena. Izan maliziaz edo kritika sozialez egindako arrazoi bikaina, errealitatea gordina azpikoz gora jarriko duena. Izango dira, noski, gu baino adituagoak gizakien eta gizarteen jokabideetan iritzi formatuagoa eman dezaketenak. Horiek arrantzatzen saiatuko gara hurrengo egunetan.

Aktualitatearen aparrean beti dabiltzan pertsonaje publiko boteretsu eta izartsuen bizkar umore adimentsua sortzeak, izan ere, badu bere grazia. Eta filosofia horretatik edan zuten pittin bat Euskadi Irratian Amarauna goiz magazinean larunbatean (martxoaren 28an), Nagore Telleria esatariak zuzenduta. Irratsaioko taldekoek Londresen bizi den Maider Lakallerekin eta Bruselan bizi den Mikel Rotaetxerekin tertulia osatu zuten.

Hango eta hemengo kontuak hizpide zituztela, halako batean, barre maltzur politak egin zituzten Carlos Ingalaterrako printzeak koronabirusaren gaitza harrapatu duela-eta (grabazioan, 01:00:30tik aurrera). Entzuleek ere haiekin bat egin genuela esango nuke. “Eskerrak brometarako bidezidorrak topatzen ditugun” zioen Telleria irratsaioko zuzendariak, irrati publiko batean bekatutxoa egiten ariko balira bezala, nolabait bere jokabidea eta besteena justifikatzera behartua balego bezala politiko zuzenak ez diren arauak hausteagatik. Ez emakume! Katarsi ariketa polita egin zenuten kuadrillan irratian, eta entzuleoi ere momentu atsegina eskaini zeniguten, egunetan barruan pilatutako emozioen liberaziorako aitzakia egoki bihurtuz unea. Ordaintzen nekeza den aldartea.

Besteen minagatik zernahi sentitzeko lizentzia

Besteek jasandako heriotz, gaixotasun edo kalteei gutxieneko errespetua zor zaie, hala behar behintzat, hezi-lege jokatzea baita komeni. Baina abilitatea librea ere bada giza sentimenduen unibertsoan, eta zergatik ez aske izan zernahi sentitzeko, eta horiek adierazteko zentsurarik gabe… Terreno irristakor batean murgiltzen gara, eta ez da erraza moralki edo etikoki juzgatzen hastea.

Hori bai, oinarri-oinarrizko printzipioa zehazterakoan behintzat, ados beharko genuke egon denok, izan honetan edo hartan jakintsu edo ez izan ezertan: sare sozialek eskaintzen diguten anonimotasunaz probesteak, zilegitasuna ken diezaguke.

Pertsonaje publiko (politiko, kantari, futbolari…) anitzek positiboa eman dute konorabirusarekin aurreneko egunetan batik bat. Ez arriskuko taldekoak direlako, edo gainerako herrikide xeheen bizimodu beretsua egiten dutelako, baizik eta estatuan gizartearen gehien-gehiengoak egin ezin dezakeen testa egiteko pribilegioa eduki dutelako.

Carlos Printzea, Boris Jonhson, Tom Hanks, Harvey Weinstein, Placido Domingo, Santiago Abascal, Ortega Smith, Esperanza Aguirre, Isabel Diaz Ayuso, Carmen Calvo, Irene Montero, Ezequiel Garay... Horien izenak birusarekin eta positiboarekin lotu orduko, sare sozialetan zenbait tokietan bozkario moduko zerbait sumatzen da. Eta Donald Tramp zerrendara batuko balitz hurrengo egunetan, ez dago irudimen handirik behar jabetzeko zer nolako festa piztuko litzatekeen, sare sozialetan.

Domingo, Aguirre eta Ayusorekin antz ematen da aparteko fijazioa, iradokiz justizia poetikoa betetzen ari dela, edo eta patuak eskaini dien mendekua jasaten ari direla. Aitortu dituen delitu sexualengatik lehenbizikoa, Madrilgo komunitateko presidentea izanik osasun publikoa pribatizatzen trebatu zirelako/direlako beste biak.

Fonsi Loaiza kazetaria, unibertsitateko irakaslea eta sare sozialetan aktibista nekaezina izango da, ziurrenik, Espainiako estatuan sektore boteretsuak gehien zirikatzen ari den pertsona. Enpresariak (Amancio Ortega, Florentino Perez, apustu etxeen jabeak…), kirol munduko agintariak (Tebas, futbol taldetako presidenteak…), politikariak (PP, Vox eta Ciudadanos-ekoak batik bat…) ditu jomugan eguna etorri eguna joan. Txio ugari zabaltzen ari egunotan horiek denak astinduz, baina lagin gisa Esperanza Aguirreri lotutako bi hartuko ditugu, martxoaren 19an bertan zabaldu zituenak, jakin zuen bezain pronto politiko ohia eta bere senarra ospitalizatu (ospitale publiko batean) behar izan zutela. Arratsaldeko 14:00ak pasatxo egin zuena lehenbizikoa, eta handik hiru bat ordura egin zuena bigarrena.

Loaizak ehunda hamabost milatik gora erabiltzen ditu bere kontuak, eta horietatik asko animatzen dira bere balak birtxiokatzera edota iritzia edo informazioa gehitzera (bai parrokiako jarraitzaileak eta baita etsaiak). Izen-abizenekin zein era anonimo batean.

Madrilen hildakoetako bat, estimatua

3.000 mila lagunetik gora dira hildakoak Madrilen, dagoeneko. Denen artetik, Chato Galante egiten zait ezagun bakarra, gertukoa eta estimatua, bere bizitzan frankismoaren kontrako kausari ez ezik demokraziak hari eskaini izan dion inpunitatearen aurkako kereilari dedikatu zion ahaleginagatik.

Twitterreko bere kontutik jakinarazi zuten atzo.

Heriotzak animoz beterik harrapatuko zuen gizona ziurrenik, prestutasun eta ilusio osoz martxoan Estatu espainiarrera hurbiltzekoa zen Maria Servini epailea argentinarrari ongietorri egiteko. Zorigaitzez, gizonak ez du ikusiko sekula Martin Villa ministro frankista epailearen aurrean nola deklaratzen duen, eta gutxiago ikusiko frankisten biktimentzat egia, justizia eta aitormenaren printzipioa nola kunplitzen.

Publico agerkari digitalak agudo eman zuen heriotzaren berri atzo, bere bizitzako zenbait zertzelada bilduz.

Hotzikara eragiten du haren biografia pertsonalak, aktibista gisa jasan zituenak: lau aldiz atxilotua eta torturatua (horietan Billy el Niño komisarioa ezagutzeko parada eduki zuen, eta baita “probatzeko” haren torturatzeko metodo sadikoak).

Sufritutako tortura saioen inguruan Galantek bera garaian eman zuen testigantza osoa eskaini zigun atzo bertan Publico-k.

2015ko uztailean ere erreportaje luze eta mamitsua egin zuen Galantaren adierazpenekin agerkari berak.

Frankismoko biktimei testigantza pertsonalak emateko aukera eskaintzen dien Recuperando Memoria irratian, 2016ko maiatzean egin zioten elkarrizketa sarean dago, eta bere ahotsa entzun liteke ia ordu beteko solasaldian.

2019an dokumentalik onenaren Goya saria jaso zuen El Silencio de los Otros filmeko protagonistetako bat ere izan zen.

Youtuben berari Canal Abierto sareko telebistak 2019ko ekainean egindako elkarrizketa luze bat ikus daiteke

Egiazki, frankismoaren milaka eta milaka biktimek ez bezala, Galantek berarekin eraman dezakeen kontsolamendua da lekukotza zuzena emanda utzi gaituela. Nahiz eta ez duen bizitu ahal izan Estatu espainiarrean nola ezartzen zen egiaren ezagutza eta justiziaren aplikazioa.

Bere adiskide zen Cristina Fallaras kazetari eta idazle feministak Galanteren heriotza gogoan hartu zuen bere twitter kontuan atzo. Eta aipatu bazuen, aipatu, hor agertu ziren heriotzagatik batere tristetu ez baizik eta pozaldia hartu duten hainbat erabiltzaile, bide batez Fallaras bera irainduz.

Egin kontu, 18 erantzun zenbatu daitezke Fallarasen txioaren ostean, eta horietatik 13etan heriotzagatik “plazera” islatzen da, disimulu gutxirekin adierazita.

Twitter foro irekian parte hartzeagatik onetsi beharreko ordainsaria da hori, adierazpen askatasunaren mesedetan.


Herriaren esker ona jaso du Joxe Bikuña ataundarrak

Ataungo herriak, herritarrek eta eragileek Joxe Bikuña Agirre omendu zuten atzo iluntzean Herri Antzokian. Herrian parte hartu izan duen eta parte hartzen duen elkarte, ekimen, langintza eta erakundeetako ordezkarien esker ona eta aitortza jaso zuen.

85 urte bete berriak ditu ataundarrak. Ikastolen mugimenduan, udaletxean (zinegotzi izan zen), Jentilbaratzarekin Jentilen etorrera-n, Ataunikerren, preso eta iheslarien aldeko ekimenetan, Elkarri eta Lokarri mugimenduetan, Gure Esku Dagon, memoria historia berreskuratzen, antzerkia bultzatzen, koruan eta beste hamaika arlotan lan ugari egindako da.


Defentsan egindako lana ez da nahikoa izan

Gipuzkoarrek 43-57 galdu dute Bartzelonaren aurka. Nahiz eta defentsan ondo ibili 43 punturekin zaila da garaipena lortzea.

Gipuzkoa Basketek 43-57 galdu du Bartzelonaren aurka Endesa Ligako laugarren jardunaldian

Nahiz eta defentsan ondo ibili 43 puntu besterik ez dituzte sartu gipuzkoarrek. Lehen laurdenaren emaitza adierazgarria zen: 4-6. Atsedenaldian hamar puntu besterik ez zituzten lortu gipuzkoarrek, Bartzelonak ordea, 28.

Bigarren zatian hobeto ibili zen Gipuzkoa Basket, baina garaipena lortzeko nahikoa ez. Modu honetan jokatutako lau jardunaldietan lau porrot dituzte Jaume Ponsarnauren gizonak.

Fitxa teknikoa

43.- Gipuzkoa Basket: Jared Jordan (7), Dean (4), Dani Diez (10), Hanley (6), Doblas (8) -hasierako taldea- Franch (4), Motos, Grimau (2), Olaizola, Huskic (2). 57- Bartzelona: Huertas, Olesson (6), Doellman (6), Thomas (3), Tomic (10) -hasierako taldea- Lampe, Hezonja (2), Abrines (7), Satoransky (9), Pleiss (6), Nachbar (8), Hakanson. Epaileak: Herrezuelo, Perez Niz eta Rial.

Partzialak: 4-6; 10-28 -atsedenaldia- 28-43; 43-57.


Espagetiak, tallarinak, tiburoiak eta bertze

Guk ttikitan ez genuen espagetirik jaten, tallarinak baizik. Ordu horietan ez zen saltzen espagetirik, edo gure etxean hori uste genuen guk bederen, nazareno halakoak. Aita trapuketaria eta ama etxekoandre genuen, eta hileko 13.000 pezetarekin bizi behar; izan ere, aitak ezin izan zuen erretreta hartu eta hirurogeita hamar urte bete arte aritu behar izan zen lanean... Baina aitaren kontuak bertze baterako utziko ditut. Kontua da gurean ez zela espagetirik erosten, garestiagoak omen zirelakotz. Bertze etxe zenbaitetan izanen ziren, segurki, espagetiak, eta ñokiak, eta ravioliak, baina gurean, ez. Gurean, tallarinak ala makarroiak: batzuk ala bertzeak, aukera handiagorik ez.

Oroit naiz ama zenak tallarinak eltzera bota aitzin, tallarinak zatikatzen zituela: krak. Oraino ez dut ulertzen zergatik puskatzen zituen... Beharbada hobeki egosten zirelakoan zatikatuko zituen amak, baina ez dut horren gaineko neholako ziurtasunik.

Nolanahi, nik makarroiak nahiago nituen, edo hobeki esanda, tiburoiak. Ez nekien zergatik deitzen genien “tiburoi”, baina ederki oroit naiz egun batean, eskolako lagun baten etxean bazkaldu nuelarik gertatutakoa, Oinarrizko Heziketa Orokorreko 8. mailan geunden, 13 urte genituela, beraz. Iruñeko Goroabe kaleko lehen pisu batean bizi zen ikaskidea, eta bazkaltzera gonbidatu zidan hartan, lagunaren amak galdetu zidan ea pasta gustuko nuen. Nik baietz, tiburoiak gustuko nituela ihardetsi nion. Eta lagunaren amak erran zidan: “Ederki, koditoak bologñesa erara prestatu ditut bazkaltzeko”. Gogoan iltzaturik daukat, harrezkeroztik urduri eman nuela bazkaldu arteko tartea, kirioak dantzan, mizkin xamarra izanik, ez bainekien gauza izanen ote nintzen “koditoak” ezezagun horiek jateko, are gutxiago, “bologñesa erara”. Tripako minez ere hasi nintzen, eta aitzakiaren bat edo beste asmatzeko zorian egon nintzen kodito ezezagun beldurgarri horiek ez jateagatik... Kodito izen misteriotsu horren atzean zer ezkutatuko zen asmatu nahian aritu nintzen, eta goragaleak sentitzen hasi nintzelarik erabaki nuen hobe zela irudimenari leihoa ixtea. Ez nuen ihesbiderik, garai hartan ez baitzegoen sakelakorik gurasoei deitzeko, eta telefono arruntaz deitzea ere arrunt garestia baitzen. Gainera, zer asmatuko nuen nik lagunaren etxean ez bazkaltzeko? Ez nuen egia erraten ahal... Zer eginen nuke koditoetatik libratzeko? Deus ez. Naski, itxurak egin eta nire beldur guztiak irentsiko nituen.

Oroit naiz bazkalordua hurbildu ahala, arras nerbiosturik, zorabiatu eta konortea galtzeko zorian izan nintzela, ez bainekien oka eginen nuen sukaldean bertan ala komunera joateko astirik izanen ote nuen... Oroit naiz heldu zela mahaira esertzeko unea eta zurbil-zurbil nengoenez, lagunaren amak esan zidala: “Kolore txarra daukazu, Josu... lasai, oraintxe ekarriko dizkizut koditoak”. Akabo!

Orduan lagunaren amak zerbitzatu zidan, eta hor zegoen platera, zeraz beteta... tiburoiez beteta! Haragi birrinduarekin eta tomatearekin, gainera! Ezin goxoagoak, egin berriak, lurruna zeriela... Gogoan dut zeinen gustura jan nituen tiburoi horiek! Nola jakinen nuen nik tiburoi marka zehatz baten izen berezia zela, eta bertze etxe anitzetan kodito deitzen zietela gure tiburoiei? Nola jakinen nuen nik bolognesa erara zela gure amak prestatzen zuen haragi eta tomate saltsari deitzeko modua zela lagun horren etxean —eta bertze etxe anitzetan ere bai, geroago ikasi nuenez— ?

Oroit naiz handik egun batzuetara gure amak prestatu zituela tallarinak, tiburoiak —edo koditoak— bukatu zitzaizkiolako. Eta oroit naiz uda honetan hil den gure amak jarri zuen harridura aurpegiaz eskatu nionean tallarinak prestatzeko bolognesa erara.

Gaur goizean espagetiak erosi ordez, okertu naiz eta tallarinak erosi ditut bazkaltzeko. Urak irakiten zuenean, eltzera bota aitzin nik ere tallarinak zatikatu ditut, krak, oraino oso ongi ulertzen ez ditudan arrazoiengatik.


Garaipena eta lidergoa, Urdaibairentzat

Bizkaitarrek asteburu boronila izan dute Bilboko itsasadarrean eta lider dira orain Ligako sailkapenean. Oriok bigarren izan da Portugaleteko Banderan, eta Ama Guadalupekoa, hirugarren.

Liga amaierari eta Kontxako estropadari begira bultzada ederra eman dio denboraldiari Urdaibaik, astindu galanta jaso berriz Hondarribiak. Ama Guadalupekoak hirugarren bukatu du gaur.

Bigarren eta hirugarren kaletik aritu dira berdeak eta urdinak, eta, espero bezala, parean izan dira bi traineruak. Hori bai, lanerdietara arte bakarrik.

Orduan jo du hordagoa Salsamendiren kuadrilak. Laugarren kalearen babesaren bila jo du, eta hirugarren luzean zortzi segundo atera dizkio Ama Guadalupekoari. Behin betiko aldea izan da.

Azken bueltan erdira jo du Urdaibaik eta ia hamar segundo lehenago iritsi da. Hori gutxi ez, eta Hondarribiari bigarren txandan ederto aritu den Oriok ere aurrea hartu dio. Horientzat izan da bigarren tokia, hirugarrena Mikel Orbañanosen mutilentzat.

Denboraldi amaiera estua

192 puntu dauzka orain talde bizkaitarrak eta bi gutxiago orain arte lidertzan izan den Hondarribiak. Eta bi estropada baino ez dira geratzen liga bukatzeko, bi saio erabakigarriak.

Eta tartean, Kontxarako sailkatze estropada. Ez da ez gutxi geratzen zaien lana.


Letxeria eta Samartoi kaleak espaloi berri bategaz lotuko dituzte aurten

Herriguneko espaloi sarea osatzeko bidean, Letxeria ingurua Samartoi kaleagaz lotuko duen espaloi berria egiteko lanak burutuko dituzte aurten.

Orain, puntu batetik bestera joateko, edo asfaltotik edo atzeko bide batetik joan beharra dago. Espaloi berriagaz, oinezkoei bideratutako sarea handitzen jarraitzea dute helburu.

Lan horiek aprobetxatuz, Samartoi kaleko zoruaren gaineko geruza aldatu egingo dute, labainkor dagoelako. Gaineko geruza kendu eta slurri izeneko material bat jarriko dute. Material horren ezaugarrietako bat da ez dela labainkorra.

Lan biak aurten amaitzea da helburua, negu aurretik. 30.000 euro inguruko aurrekontua izango dute lanak egiteko.


Poloniako Wisla Plock taldearekin fitxatu du Niko Mindegia doneztebarrak

Gaur egun Txapeldunen Liga jokatzen du, Xavi Sabaté entrenatzaile kataluniarraren eskutik

Niko Mindegia eskubaloi jokalari doneztebarrak, Poloniako Wisla Plock taldearekin sinatu du datorren hiru denboraldietarako. Gaur egun Champions-a jokatzen duen talde indartsua da Poloniakoa eta Xavi Sabaté kataluniarra izanen du entrenatzaile gisa.

30 urte ditu Niko Mindegiak eta Frantziako Chambéry Savoie Mont Blanc Handball jokatu du denboraldi honetan. Lehenik, Danimarkako KIF Copenhague, Hungariako Mol-Pick Szeged, Naturhouse La Rioja eta Portland San Antonion aritu zen, eta honek urtebetez utzi zion Anaitasuna taldeari, behin Errekako harrobitik aterata.


Goieaskoetxearen aurkako frogarik ez dagoela dio abokatuak o.z.

1997ko uztailaren 21ean Oviedoko Buenavista polizia etxearen kontra granadekin eraso egitea leporatuta, Eneko Goieaskoetxea busturiarra epaitu zuten joan den astean. Haren abokatu Jone Goirizelaiaren esanetan, «oso ondo» joan zen epaiketa: «Fiskalak ez du frogarik lortu Kepa Arronategik inkomunikazioan eta mehatxupean bere deklarazioan esaten zuena egiaztatzeko. Ezin izan dute hori baieztatu».Hortaz dagoen jurisprudentzia kontuan izanda, Goieaskoetxearen aurkako frograrik ez dagoela dio Goirizelaiak. «Sententzia bat ezin daiteke auzipetu baten deklarazioan bakarrik oinarritu, beste frogarik ez baldin badago, eta fiskalak ez du hori lortu».Auzi horren antzerako sententzia bat badagoela aipatu du Goirizelaiak. Izan ere, iaz, Madrilgo (Espainia) Barajasko aireportuaren kausan absolbitu egin zuten Goieaskoetxea. Orduan, 1997. urteko urtarrilean Barajasko aireportura granadak bota izana leporatzen zioten. Absoluzioaren arrazoia «Kepa Arronategiren deklarazioak baieztatzeko frogarik ez zegoela izan zen», dio Goirizelaiak.Fiskaltzak 71 urteko zigorra eskatu du busturiarrarentzat: 16 urtekoa sortutako kalteengatik, 45 urte erailketa saiakerengatik, eta 10 urte lesioengatik.Elkartasun bidaia PariseraIbon Goieaskoetxearen zein Eneko Goieaskoetxearen aurka egindako epaiketak «egungo egoera politikoan konponbidearen aurkako erasoa direla esateko» batetik, eta akusatuei zein senideei elkartasuna adierazteko, bestetik, Busturia Aurrerak Pariserako (Frantzia) bidaia antolatu du.Jakinarazi dutenez, autobusa Busturitik aterako da abenduaren 11n, eguen iluntzean, eta hurrengo egunean, epaiketa saioa amaitzerakoan hartuko dute etxerako bidea. Parisera joateko interesa duten horiek aurretiaz izena eman beharko dute Busturiko tabernetan. Abenduaren 5a jarri dute izena emateko azken eguna.Zazpi euskal herritar epaitzen ari dira Parisen; tartean, Ibon Goieaskoetxea busturiarra. Joan den astean hasi zen epaiketa, eta bost astez luzatuko da.


Urrestillako sanjuanak antolatzen hasteko herritarren proposamenak jaso nahi ditu festa batzordeak

Ekaina eta San Juan festak urrun ikusi arren, Urrestillako Festa Batzordeko lagun taldetxo bat hasi da jada buruari bueltak ematen, festetan nahi denaren eta nahi ez denaren inguruan eztabaidatzen.

Herritarren proposamenak behar-beharrezkoak iruditzen zaizkie festa batzordeko kideei, baita proposamenak denen artean eztabaidatzea eta horiei forma ematea ere. Horregatik, proposamenen bat egin nahi duen norbait balego, bihar, hilak 21, egingo duten batzarrera hurbiltzeko dei egin du Urrestillako Festa Batzordeak. Hitzordua 19:30ean jarri dute, jubilatuen lokalean.


Gernika sortu zeneko 652. urteurrena ospatuko dute

Herriko mugetatik ibilbidea egingo dute parte hartzaileek, zapatuan. Jaietako zapia jarriko diote Don Tello eskulturak eskuan daukan uri gutunariGernika sortu zenetik 652 urte igaroko dira zapatuan, eta urtero legez, Gernikazarra Historia Taldeak gertatutakoa ekarriko du gogora. 12:00etan Foru Plazan hasita, hiriko mugetatik ibilbidea egingo dute parte hartzaileek, ohiturari jarraituz.Udaletxe aurrean hasi, eta 8 de Enero, San Juan, Allende Salazar eta Adolfo Uriste kaleetatik egingo dute ibilbidea bertaratutakoek. Ondoren, aurreskua dantzatuko dute, eta zapia jarriko diote Don Telloren eskulturak eskuan daukan uri gutunari. Ekitaldia bukatzeko, parte hartzaileek ohorezko liburua sinatuko dutela esan dute Gernikazarra taldekoek, «hurrengo belaunaldiei gertaeraren berri emateko».Gernikazarra Historia Taldeak jakitera eman duenez, ikurrina eta herriko bandera ikusi ahal izango dira udaletxean egun horretan.Gernika sortu zeneko urteurren ekitaldia 1936. urtera arte etengabean egin zen tradizioa zela adierazi dute taldekideek, eta urteurrena «danbolin eta afariagaz» ospatzen zutela azaldu.Ohitura hori Gernikazarra taldeak berreskuratu zuen orain urte batzuk, eta azkenaldian ospakizuna egin dute herrian zehar. Horren harira, ordu erdi inguru iraungo duen ekimenean parte hartzera gonbidatu ditu herritarrak.Sorreraren historia652 urte beteko dira aurten Don Tello kondeak Gernikari hiri gutuna eman zionetik. Hori erakusten duen dokumentua da, hain zuzen, Don Telloren eskulturak eskuan daramana.Bertan, apirilaren 28an sortutako herriak izango zituen mugak zehazten ziren, bai eta gernikarren eskubide, betebehar, eta abantailak zeintzuk ziren.Juridikoki eta politikoki 1882. urtera arte horrela antolatu zuten Gernika, urte horretan Lumok eta Gernikak bat egin zuten arte.


Coco

Jatorrizko izenburua: Coco Zuzendaria: Lee Unkrich, Adrián Molina Gidoilaria: Adrián Molina, Matthew Aldrich Herrialdea: AEB Iraupena: 109 minutu Ekoizpen-urtea: 2017

Aste honetan, zinez ederra den pelikula bat nahi dizuet gomendatu: zein eta “Coco” (2017) izenekoa. Lan honek hainbat balore garatzen ditu, hala nola, memoria, familia, kultura… Bestalde, bisualki indar izugarria duen zinta txundigarri honek, gidoi borobil batez baliatuz, guretzako arrotza den kultura bat hurbiltzen digu, Mexikokoa alegia.

Bere familia aurka badu ere, Miguelen ametsa musika munduko izar bilakatzea da. Grina honek “Tierra de los muertos” delakoan sartzera behartuko du, non bere familiaren benetako historia ezagutuko duen.

Nire uste apalean, Pixar eta gainerako estudioen artean oraindik ere tarte handia dago. Teknikoki hainbat urrats aurretik daude oraindik ere eta, nire ustetan garrantzitsuena dena, kontatzeko dituzten istorioak askoz hobeak dira. Hau dela eta, filme benetan borobilak burutzen dituzte normalean eta zinta hau ez da salbuespen bat, ez horixe!

Pelikula itxura duen mirari honen atzean Lee Unkrich eta Adrián Molina daude. Hauxe Molinaren lehen film luzea dugu, baina Unkrichek eskarmentu handia du bitxiak sortzeko makina den Pixar ekoiztetxean. “Toy Story 2” (1999), “Monsters, Inc” (2001), “Finding Nemo” (2003) edota “Toy Story 3” (2010) bezalako zinta borobiletan parte hartu izan du Clevelanden munduratu zen zinemagileak.


Txikikeria baten aurrean, erabaki ezinik

Kattalin Minerren 'Kafe beteak' eleberri proiektuak irabazi du 18. Igartza Saria.2017. urte hasieran argitaratuko dute liburua

Kasualitateak kasualitate, Jezabel izena jarri dio Kattalin Minerrek (Hernani, 1988) Kafe beteak eleberri proiektuko protagonistari. 32 urteko emakumea da, eta lan egiten duen enpresan postuz igo dute. Hori gutxi balitz bezala, ustekabeko herentzia bat jaso berri du, eta, orduan, Minerren arabera, egin dezakeen gauzarik «logikoena» egingo du: etxebizitza bat erosi. Lanean nahiz bizitzan, etengabe erabakiak hartu ohi ditu pertsonaiak, zalantza handirik gabe. Itxuraz, dena ondo doakio, baina, halako batean, «tontakeria» baten aurrean, aurrera egin ezinda geldituko da. «Erabakien inguruko hausnarketa bat da nobela». Atzo jakinarazi zuten antolatzaileek 18. Igartza saria irabazi duela eleberri proiektuak.

Elkar argitaletxeak, Beasaingo Udalak eta CAF enpresak idazle gazteak laguntzeko 6.000 euroko beka banatu ohi dute urtero. Aurten, aurkeztu diren hamabost proposamenen artean, Ana Jaka, Igor Estankona eta Danele Sarriugarte epaimahaikideek Minerren lana saritzea erabaki dute. Kazetaria da ikasketaz, eta mugimendu feministan egindako aktibismoagatik ezaguna. Egun, Emakumeen Mundu Martxak Euskal Herrian egingo duen ibilbidea koordinatzen dabil.

Miner kazetari lanetan aritua bada ere, argitara emango duen lehen liburua izango da Kafe beteak. Hori horrela, badauka erronka puntu bat proiektuak. «Guztiz ezberdina izan da narratibara salto egitea. Proba bat izan da, gehiegi pentsatu gabe egindakoa». Dena den, prozesuan uste zuena baino erosoago sentitu dela aitortu du. «Asko izan du gozamenetik».

Xabier Mendiguren Elkar argitaletxeko editorearen arabera, idazle hasi berriek autobiografiara jotzeko ohitura dute. Dena den, Miner hortik aldentzen saiatu da. «Ez naiz asko identifikatzen pertsonaiarekin. Nahiz eta askotan saiatu esan nahi dituzun horiek berari esanarazten, idazketa prozesuan gertatu zaidan gauzarik politena da momentu batean pertsonaiak berak erabakitzen duela nire ordez». Halere, aitortu du intentzio bat izan duela. «Badago kritika bat, ikuspegi bat».

Literatura feminismoaren ikuspegitik aztertzen aritu izan da idazlea. Baina diskurtsoak egiteko beste plaza bat duela uste du, eta, horregatik, feminismoaren atmosfera absente utzi du nobelan. «Gizarte kapitalista eta patriarkalari egindako kritika hor dago, baina pertsonaiak ez du zerikusirik feminismoarekin».

Halere, uste du nahi gabe bere ideologia zein den antzeman egingo dela. «Nik emango nioke pertsonaiari hizkuntza ez-sexista bat, eta sentimendu edo aurreiritzi batzuk kendu. Baina pertsonaiak 'putaseme!' erabiltzen du, eta gorroto ditu beste emakumeek sorrarazten dizkioten sentimendu batzuk. Nahiz eta nabaritzen den horren atzetik badagoela irakurketa bat».

Gazte prekario baten istorioa konta zezakeen arren, Euskal Herrian oraindik bizi-kalitate ona ere badagoela uste du Minerrek, eta egoera hori jasotzearen aldeko hautua egin du. «Normaltasun asko dago ekonomikoki, eta hori ikusaraztea interesgarri iruditzen zitzaidan. Baina horrek ez du esan nahi egoera horrek drama sozialik ekartzen ez duenik».

Printzipioz, nahiko argi du nobelak nolako itxura izango duen amaitzen duenean. Lehen pertsonan idatziko du, eta, erritmo bizia eman nahi dionez, aurreikusten du ez dela «oso luzea» izango. Ez omen ditu berrehun orrialde baino gehiago izango. Gainera, amaiera «oso argi» ikusten duela azaldu du. Urtebeteko epea izango du eleberria burutzeko, eta 2017aren hasieran argitaratuko dute.


Ordezkarien Ganberak eta Senatuak onartu egin dute zorraren muga igotzeko akordioa

Bi horien onespenarekin aurrera doa akordioa, eta Obama presidenteak sinatzea falta da ofizial izateko.

AEBetako Ordezkarien Ganberak gaur gauean baietsi du zorraren muga 2,1 bilioi igotzeko akordioa. Errepublikano eta demokraten arteko hitzarmenak aurrera egingo du, Senatuak onarpena eman baitio gaur arratsaldean egindako bozketoan.

The Washington Post-ek esan duenaren arabera, akordioak aldeko 269 boto eta aurkako 161 izan ditu Ordezkarien Ganberan. The New York Times-ek zehaztu du baiezkoa eman dutenak 95 demokrata eta 174 errepublikano izan direla, eta ezezkoaren alde egin dutenak 95 demokrata eta 66 errepublikano.

Senatuan demokratak dira gehiengo, eta, beraz, arazorik gabe egin du aurrera. 100 senatarietatik gutxienez 60ren baiezkoa behar zuen aurrera egiteko; eta 74 botorekin arazorik gabe egin du aurrera. Horren ondoren, Barack Obama presidenteak berrestea soilik falta da.


Euskaraz mintzatzeko lagungarri da IRUTXULOKO HITZA-ren harpidetza

Maribi Morente, Pilar Garcia eta Cristina Zarrabeitia HITZA-ren harpidedun berriak dira. (Argazkia: Mikel Goñi).

Egunkariaren hiru harpidedun berrirekin hitz egin du IRUTXULOKO HITZA-k. Irakurle hauen berezitasuna, ordea, euskara ikasleak izatean datza; izan ere, kazeta euskaltegietan harpidetza kanpaina egiten ari baita, eta honen onurak baliatu baititituzte hiru ikasleok. Cristina Zarrabeitia, Maribi Morente eta Pilar Garcia dira HITZA-rekin hitz egin duten Urrats euskaltegiko ikasleak, eta euskaraz mintzatzeko lagungarri izango zaiela uste dute.

HITZA-ren irakurle bilakatzeko arrazoien artean “euskaraz irakurtzeko gogoa” nabarmendu dute seigarren mailako ikasleek, eta baita “hiriari buruzko berriak” jasotzeko balio izatea ere. Arrazoi gehiago eta beste hainbat kontu jakiteko, bilatu bihar kontakizun hau IRUTXULOKO HITZA-ren azken orrian.


Nafarroa Oinez jaian lan egingo duten pertsonak, gutxi gorabehera.

Argia ikastolako kideen arabera, igandean 1.000 lagunetik gora arituko dira Nafarroako ikastolen jai nagusia posible egiteko lanean. Horiek urte osoan aritu direnei gehituz gero, 2.000 inguru dira.


Dagoeneko 120 lagun hil dira Myanmar eta Thailandiako lurrikaran

Bi herrialdeen muga aldean izan da, 6,8 gradukoa. Myanmarren izan dira hildako gehienak.

Ikusi mapa tamaina handiagoan

Ritcher eskalan 6,8 graduko lurrikara izan da bart Myanmar eta Thailandiaren arteko mugan eta, ondorioz, gutxienez 120 lagun zendu dira, Gurutze Gorriak Time aldizkari estatubatuarrari jakinarazi dionez. Dena den, baliteke hildako gehiago egotea. Shan estatua errebeldeen kontrolean dago, eta haien arabera 130 dira hildakoak, eta 230 lagun egongo lirateke zauriturik. Gobernu iturriek 77 hildako eta 111 zauritu aipatzen dituzte oraindik, baina datozen orduetan agintarien balantzeak gora egitea espero da, erreskateko zerbitzuak Shan estatura heltzen diren heinean.

Jende gehien Myanmarren hil da, ipar-ekitaldean, mendialdean. Lurrikarak hango ehunka eraikin txiki bota ditu.

50 hildako haietatik hogei Shan estatuko Tarlay herrian izan dira. Gertu izan da lurrikararen epizentroa, han 20:55 zirela —Chiang Mai Thailandiako bigarren hiririk handien eta turismoaren gunetik 82 kilometro iparraldera—. Beste hamazazpi lagun Tachilek-en zendu dira, kuartel militar batean zeuden soldaduak eta zibilak.

Kalte materialak handiak dira, eta 390etik gora eraikin -etxebizitzak, monasterioak eta gobernuaren egoitza ezberdinak tartean- guztiz suntsiturik daude, hedabide ofizialen arabera.

Myanmarreko armadaren presentzia nabarmen ugaritu da zonaldean. Myanmarreko Batzorde Militarrak harturiko erabakia izan da Time-ko korrespontsalaren arabera, Nargis zikloiak duela hiru urte eragindako hondamendiaren aurrean nazioarteko komunitateak eginiko kritikak ez errepikatzeko hartutako erabakia da. Nargis-ek 138.000 hildako utzi zituen gutxienez 2008an.


«Aukera oso polita izan da arnasberritzeko»

Abadia eremuko Nekatoenea artisten egoitzan hilabeteko egonaldia burutu berri du artistak, euskarazko 'kamishibai' bat ontzen; plazera eta musika ditu oinarri kontakizunak.


Eraberrituta datoz Lemoizko Andra Mari jaiak

Asteazken honetan, abuztuak 14, hasiko dira Lemoizko Andra Mari jaiak. Aurten, jai batzorde berria dago, beste urteetako jai batzordeko kideekin osatuta eta lagun berriekin. "Gure asmoa jai herrikoiak eta partehartzaileak egitea da eta izan da", azaldu dutenez. Egin duten egitarauan aktibitate berriak edo nobedadeak daude. Adibidez, bi dantzaldi egingo dituzte: batetik, asteazkenean bertan, Garilak 26 taldearekin; eta bestetik, ostiralean, Siroka taldeak kontzertua emango du eta jarraian Trikizio taldea igoko da agertokira. Beste alde batetik, ostegunean, hilan 15 (herriko jai egun nagusia), nekazal eta artisau azoka egingo dute lehenengo aldiz. Jada, 21 postu dituzte. Eta berrikuntzen artean, igandean, Asfalto Gaineko Pintura Lehiaketa izango dute. Argazkian, jai batzorde berriko hainbat kide / © Lemoizko Jai Batzordea.

Egitaraua:

Abuztuak 14, asteazkena

16:00 “XXII. Lemoizko Klasika” txirrindulari lasterketa. Lehendakari kategoria.

17:30 Txotxongiloak, Antzeskizuna taldearekin.

18:00 XVIII. Frontenis Txapelketaren finalerdiak.

20:30 Jaien hasiera: txupina eta pregoia.

21:00 Sardina jan herrikoia.

22:00 Erromeria, Garilak 26 taldearekin.

23:30 Patata dantza txosnan, haur eta helduentzako (erromeriaren atsedenaldian).

Abuztuak 15, osteguna

10:30 Meza Nagusia Andra Mariren omenez.

12:00 Nekazal eta artisau azoka.Paseoak poniekin umeentzat.

12:00 Herri kirolak: 22 kirolari lehian.

17:30 Pinpoil Showa: Magia, zientzia eta pailazoak.

20:00 Bertso saioa: Fredi Paya eta Katxo.

21:00 Sahieski jan herrikoia.

22:00 Bingoa, Jai Batzordeak antolatuta.

23:00 Musika txosnan, karpa handiaren inguruan.

Abuztuak 16, ostirala

11:00 Meza, hildakoen oroimenean.

11:00 – 14:00 Abentura jolasak adin guztietarako (rapela, slockline, dorrea).

12:00 Herriko aitxitxe eta amamentzako hamaiketakoa.

17:00 XLI. Nazioarteko Tortilla Txapelketa. Tortillen aurkezpena 20:00 etatik 20:30etara. Antolakuntzak ura jarriko du. Egurra, barbakoa, gas bidezko sukaldetxoak... partehartzaileen esku. Epaimahaia: Gastronomia Arloko Kofradia.

18:00 XVIII. Frontenis Txapelketaren finalak.

22:00 Tortilla Txapelketaren sari banaketa.

23:00 Kontzertua, Siroka taldearekin.

24:30 Erromeria, Trikizio taldearekin.

Abuztuak 17, larunbata

11:30 - 14:30 Umeentzako puzgarriak.

12:00 Kalejira trikitrixarekin.

12:00 XXXVI. Paella txapelketa. Paellen aurkezpena 14:30 etatik 15:00 etara. Antolakuntzak ura jarriko du. Egurra, barbakoa, gas bidezko sukaldetxoak... partehartzaileen esku. Epaimahaia: Gastronomia Arloko Kofradia.

16:00 XXXV. Perulorekin Mus Txapelketa.

16:30 - 18:30 Umeentzako puzgarriak.

19:00 Gorriti eta bere animaliak.

20:30 Paella Txapelketaren sari banaketa.

21:30 Disko gau festa, DJ Kul-ekin.

Abuztuak 18, igandea

10:30 Meza

10:30 Izen ematea Asfalto Gaineko Pintura Lehiaketarako. Frontoi zaharrean.

11:00 Asfalto Gaineko Pintura Lehiaketaren hasiera.

12:00 - 14:00 Skate Tailerra. Udaletxe ondoko parkinean.

14:00 Asfalto Gaineko Pintura Lehiaketaren sari banaketa.

16:30 Haur Frontenis Txapelketa.

18:00 XIII. Briska Txapelketa (binaka).

18:00 L. TuteTtxapelketa.

19:00 Umeentzako Zinema (Frontoi berriaren alboko gelan)

21:00 Txokolatada

21:30 Jaietako zozketa eta Bingoa.

22:00 Azken traka, jai bukaerako txupinazoa.

Abuztuak 24, larunbata

Herri bazkaria

11:30 – 14:30 Umeentzako puzgarriak.

12:00 Umeentzako tailerrak.

13:00 Herri poteoa.

15:00 Herri bazkaria. Izena emateko azken eguna abuztuak 18, domeka.

16:30 Jai Batzordeko Bingo berezia.

17:00 Karta txapelketa.

17:00 Umeentzako Zinema (Frontoi berriaren alboko gelan).

18:00 IX. Tiragoma Txapelketa.

18:00 VI. Igel Txapelketa.

21:30 Saiheski jan herrikoia.

23:00 Musika txosnan.


"Abstrakziotik erretratora" izeneko erakusketaz Juan Karlos Pikabea margolari lesakarrarekin, solastu gara.


Eztenarik parte hartzaileena izango da gaurtik hasi eta igandera arte

Gaur hasiko da, Mikelazuloren eskutik, Eztena jaialdia, eta bost egunez, antzerkiarekin gozatzeko aukera izango dute bertara gerturatzen direnek. Aurtengoa ekitaldirik parte hartzaileena izango da, antolatzaileek hori martxan jartzeko ikusleen ideiak kontuan hartu baitituzte.

Ainara Gurrutxaga antolatzaileak jakinarazi duenez, hausnarketa batetik abiatu da dena: arte eszenikoetan askotan ez dela ikusleen iritzia kontuan hartzen. Eztena modu horizontalean antolatzen dela kontuan hartuta, eta “ideia hori iraultzeko asmoz”, duela hilabete bilera bat antolatu zuten deialdi ireki bat eginez. Ikusleen iritziak eta gomendioak bildu zituzten, eta modu horretara osatu dute aurtengo egitaraua.

Horrekin batera, Eztena Kide ekimena ere aurkeztu dute, herrian zein eskualdean ikusleen sare bat osatzea helburu duena. Horrekin lotuta, Eztena Kide Txartela ere atera dute, jaialdia autogestionatzeko. Txartelak 10-20 euroan eros daitezke, eta hori jaialdia diruz laguntzeko erabiliko dute antolatzaileek, ekitaldi guztiak dohainik baitira. 200 saltzea zuten erronka, eta ia lortzear direla esan du Gurrutxagak.

Zentzu horretan, aurten lehen aldiz ere jaialdiaren aurre estreinaldi bat egin dute Kabia Espazio Kreaktiboan, modu horretara, ikusleei jaialdian zer aurkituko duten azaldu, eta “jaialdia gerturatzeko”. Aurkezpena festa bihurtu zen, eta musika zein dantzak ikusteko aukera izan zen.

Egitarau mamitsua

Gurrutxagaren arabera, Eztenako ikuskizun guztiak “harribitxiak” dira. Gaineratu duenez, ez dira komertzialak, eta horrenbestez, ez da ohikoa antzezlekuetan ikustea; beraz, aukera polita dago horiek ezagutzeko. Egileak ere “ausartak eta konprometituak” direla azaldu du. Aurten ere, jaialdia “ahalik eta gehien zabaltzen” saiatu direla esan du, eta hala, agertoki berriak izango direla.

Egitaraua

Gaur

17:00-18:00: Idazlea zeu zara irakurtzen dakizulako haurrentzako lana, Artedrama eta Dejaburen eskutik, Xenpelar Etxean.

Bihar

19:30: Arantxa Iurre eta Simulacro T-renLa mujer en las artes escénicas de Euskadi liburuaren aurkezpena, Mikelazulon.

22:30: Que Par Che Teatroren Soltarlo al aire antzezlana, De Cyne Reynan.

Etzi

17:30: Sofie Dubs, Xafol-K eta Eneko Alkarazen eskutik, Espaloietan dantzan ekimena, erdialdeko kaleetan.

20:00: Piezak sortzeko bidean diren lanen aurkezpena, Mikelazulon.

Etzidamu

18:30: J. B. Pedradaren, No estoy para nadie, Mikelazulon.

19:30: Orgax-men Iñaki Moralen lana, Herriko Plazan.

20:30: Ramon Agirre eta Inazio Tolosaren Xentimorik gabe, Beheko kalean (Mikelazuloren parean).

00:00: Zo-zongoren Psicho-Clown Perkushow lanaren aurrestreinaldia, herriko kaleetan (Txintxarri elkartetik aterako da.

Igandea

10:30: Gosari-eztabaida Mikelazulon: Antzerki antolaketaren amarauna.

18:30: Tempus-i Anakrusaren eskutik, Errenteria Hiria Kulturgunean.

20:00: Legaleon-T-ren Ella y él: ficciones, Errenteria Hiria Kulturgunean.


Jaione Isazelaia: "Imajinazioarekin, posible da gauza politak egitea"

Jaione Isazelaia, Bergarako alkatea, 'Magazinea'-n izan da asteon, Udalak herria hobetzeko asmoz antolatu duen Ideia Zaparrada ekimenari buruz hizketan. Krisi garaia izanik, ez dutela behar beste baliabide nahiko luketen guztia egiteko azaldu zuen eta hori dela eta jarri dutela abian herritarren partetik bideragarriak izan daitezkeen ideia eta proiektuak jasotzeko egitasmoa.


Eskoziako independentzia erreferenduma aztergai, 'El Dilema'n

Gaiaren jarraipen zabala egingo du saioak: Juan Carlos Etxeberria Edinburgon izango da, adituekin hizketan, eta Estibaliz Ruiz de Azuak gidatuko du solasaldia ohiko platoan.

'El Dilema' eztabaida saioa gaur itzuliko da ETB2ra, eta Eskoziako independentzia erreferenduma izango du aztergai.

Londresko eta Edinburgoko gobernuek hitzartutako erreferenduma da, eta datorren ostegunean, irailaren 18an, egingo da. 16 urtetik gorako Eskoziako biztanle guztiek "BAI" edo "EZ" erantzun beharko diote honako galderari: "Eskozia herrialde independentea izan beharko litzateke?". Azkeneko iritzi-inkestek emaitza parekatua aurreikusi dute. Beraz, oraindik erabakia hartu ez dutenen esku egongo da azken datua.

'El Dilema'k gaiaren jarraipen zabala egingo du. Juan Carlos Etxeberria aurkezle eta kazetaria Edinburgon izango da, Eskoziako Parlamentuko ateetan, eta bi aditu elkarrizketatuko ditu bertan: Michael Keating, Aberdeengo Unibertsitatean Zientzia Politikoetako katedraduna, eta Elisenda Casanas, Edinburgoko Unibertsitatean Zuzenbide Publikoko irakaslea.

Ondoren, Estibaliz Ruiz de Azua kazetariak 'El Dilema' saioaren ohiko platoan gidatuko du erreferendumaren inguruko solasaldia, gonbidatu hauekin: Alberto Lopez Basaguren, UPV/EHUko Zuzenbide Konstituzionaleko katedraduna; Juanjo Alvarez, UPV/EHUko Nazioarteko Zuzenbide Pribatuko katedraduna; Jule Goikoetxea, UPV/EHUko Zientzia Politikoetan doktorea; Alfredo Retortillo, Zientzia Politiko eta Ikerkuntza irakaslea; eta Xabier Arbas, Bartzelonako Unibertsitatean Zuzenbidean doktorea.

'El Dilema' datorren gaur gauean emitituko da, 23:15ean, ETB2n.


Ehunka herritarren babesean aurkeztu dute Miren Odriozolaren borrokak jasotzen dituen liburua

Miren Odriozolak (Azpeitia, 1944) barrenean gordeta zituen bizipenak eta borrokak paperean jasota daude dagoeneko. Leire Ibargurenek (Azpeitia, 1979) egin du hori posible, ia hiru urteko lanaren ostean. Laura esaten zioten du izena Miren Odriozolaren bizitza ardatz duen liburuak, eta gaur, azaroak 26, aurkeztu dute Sanagustin kulturgunean. Leire Ibargurenek, Miren Odriozolak eta liburua argitaratu duen Txalaparta argitaletxeko editore Mikel Sotok aurkeztu dute lana, ekitaldira bertaratu diren ehunka herritarren babesean. Ekitaldiari musika eta poesia jartzeaz, berriz, Onintza Valverde eta Jose Luis Otamendi arduratu dira.

Mikel Sotok Leire Ibargurenen lana eta "jarrera ausarta" nabarmendu ditu: "Txalapartari ez zaizkio ideiak falta, guri egiteko eskuak falta zaizkigu, eta Leirek ideiak aurrera eramateko eskuak eman dizkigu. Gainera, ez da erraza Leirek egin duena egitea. Ausardi asko behar da istorio bat idatzi egin behar dela esateko, eta epe baten buruan idazteko".

Bestalde, eskerrak eman dizkie Miren Odriozolari eta Leire Ibargureni Txalaparta argitaletxera jotzeagatik, eta Txalapartaren lanaren zati handi bat Euskal Herriko militanteei, kolektiboei, familiei eta elkarteei euren istorioak kontatzeko konbentzitzea dela esan du. Horregatik eskerrak eman dizkie Odriozolak bere istorioa kontatzea lortu duten guztiei.

Laura esaten zioten liburua Txalaparta argitaletxeak eta Emaginek elkarlanean argitaratu dute, eta "emakume batek bakarrik" egin zezakeen liburua dela azpimarratu du Sotok: "Gerra fronteetan emakumeek borroka kolektiboari egin zioten ekarpena ez da jasotzen, baina liburu honetan jasotzen da, eta hori egiten edonork ez luke asmatuko. Askapen prozesuetan emakumeak subjektu eta protagonista direla ez dugu ahaztu behar".

Urteetako lanaren fruitua

Miren Odriozola nor den eta bere borrokak zein izan diren herritarrei ezagutaraztea zen Leire Ibargurenek lortu nahi zuena, Odriozolak urteetan zehar egindako lana aitortzearekin batera. Horrez gain, gatazka egoeretan emakumeak subjektu bezala irudikatzea lortu nahi zuen. Horretarako ia hiru urte eman ditu Laura esaten zioten liburua idazten.

2014an El Salvadorrera bidaiatu zuen Ibargurenek, han Odriozolarekin gerran ibilitako hainbat lagun elkarrizketatzeko. Guztira 23 elkarrizketa inguru egin zituen idazleak, eta adierazpenak jasotzea oso hunkigarria izan zela adierazi du Ibargurenek: "Gerraren gordintasunaz gain, internazionalisten harremanak elkartasunean oinarritzen zirela ikusi genuen".

2007an, herrigintzaren eta feminismoaren gaineko lantaldeetan ezagutu zuten elkar Miren Odriozolak eta Leire Ibargurenek. Ordurako Ibargurenek bazekien Odriozola El Salvadorko gerran ibilia zela osasungintzaren arloan, eta baita Pakito Arriaranen bikotekide izan zela ere. Garai haietan, gainera, Odriozola Udalbiltza auzian auziperatuta zegoen, eta Ibargurenek azaldu duenez, hari horretatik tiraka jakin zuen Francoren garaian Odriozolak espetxea ezagutu zuela. Horrela, Miren Odriozolaren kontakizunen berri izaten, piztu zitzaion Ibargureni haren bizitzaren inguruko liburua idazteko grina.

Laura esaten zioten El Salvadorreko gertakizunetan oinarritzen bada ere, irakurlea Euskal Herrira begira ere jarriko dela aurreratu du Ibargurenek. Izan ere, kapitulu bakoitzaren amaieran Euskal Herriari keinu egiten dion gertakizunen bat jaso du idazleak.

Bizipen gogorrak bezain ederrak

Miren Odriozolak adierazi du "lotsatuta, pixkat biluzik (horrenbeste istorio kontatu izanagatik) eta gustura" sentitzen dela, eta eskerrak eman dizkio Leire Ibarguneri "izandako pazientzia guztiagatik".

Idazlearen proposamena jaso zuenen, Ibargurenek esandako bi gauzek zer pentsatua eman zioten Odriozolari: "Lehenengoa, nik bizitako esperientzia jendearekin partekatzea interesgarria izan zitekeela; eta bigarrena, emakumeen esperientziak liburuan gutxitan jasotzen direla". Horrek konbentzitu zuen liburuaren protagonista bere bizipenak kontatzeko.

Odriozolak El Salvadorrera joan zeneko hainbat pasadizo kontatu ditu liburuaren aurkezpenean, eta garai haietako osasungintzaz, gerraren gordinaz, lanetan sexu generoak jokatzen zuen paperaz eta elkartasunaz mintzatu da, besteak beste.

Horrez gain, internazionalismoa izan du hizpide Odriozolak: "Herrien arteko elkartasuna eta xamurtasuna da internazionalismoa. Askotan esan izan zidaten euskal herritarrok gure zilborrari begira gaudela beti. Baina hori ez da egia. Leku askotan lagundu izan dugu, eta euskaldun askok bizia utzi dute horretan". El Salvadorreko gerran, guztira 150 internazionalista baino gehiago hil zirela gogoratu du azpeitiarrak.

Liburuak eskuragarri

Laura esaten zioten liburua astelehenetik aurrera salgai egongo da Orkatz Kultur Elkartean eta Uztarriako erredakzioan (Perez Arregi plaza, 1).


San Migel eraikineko obrak gelditzeko eskatu du Bermeoko EAJk

Oraindik beste epaitegi batzuetan zabalik dauden prozesuak erretiratzeko ere eskatu diote udalari jeltzaleek, «diru publiko gehiago ez xahutzeko»Espainiako Auzitegi Gorenak emandako azken ebazpena dela eta, Bermeoko San Migel eraikineko obrak gelditzeko eskatu dio Bermeoko EAJk alkateari. Prentsa oharrean dioenez, «partzela horretan eraiki diren etxebizitzak bota beharra egotea ezin da deskartatu, eta eraisketa horren gastuak, ehin handi batean, Bermeoko Udalak ordaindu beharko lituzke. Epaia bete bitartean obrekin jarraituz gero, gastuak gero eta handiagoak bihur daitezke, eta etxebizitzak erosi dituzten familia kaltetuek ere, dirua jartzen jarraitu beharko dute».Madrilgo Auzitegi Gorenak ebatzi du Hiri Antolamendurako Plan Orokorreko (HAPO) 26.1 unitatea baliogabetzea. Hala, San Migel auzoko etxebizitzak eraikitzen ari diren lurzoruari hiri-lurren kalifikazioa kendu dio epaitegi horrek. Epaiak dioenez, aipatu lurzoruak ez ditu hiri-lurra izateko baldintzak betetzen.HAPOren unitate horren baliogabetzeagaz batera, gune horretako administrazio-izapide guztiak baliogabetzen direla azaldu du akusatzaile pribatuak: «lurzoruaren birpartzelazioa edota lanak egiteko lizentzia, besteren artean»Gauzak horrela, epaitegiaren ebazpena hainbat arinen eta modu egokienean betetzeko, eta, eman beharreko pausoak eman ahala, oraindik beste epaitegi batzuetan zabalik dauden prozesuak erretiratzeko eskatu dute jeltzaleek, «diru publiko gehiago ez xahutzeko».


Euskara, justizia eske

Oraindik ere, ia ezinezkoa da auziak euskara hutsez eta itzultzailerik gabe egitea; adituek nabarmendu dute helburua erdiesteko ezinbestekoa dela eragile guztiek "batera" lan egitea.


Beteranoak burua ezin altxatuta ibiliko dira 'El Conquis' saioan

Gaur gaueko probak koordinazioa, adimena eta indar handia eskatzen duen arren, Manu Maritxalarren taldeak ezin du gehiago eta beteranoenak lur jota daude.

Manu Maritxalar kapitainaren Yacares taldea protagonista izango da berriro ere gaurko "El conquistador del Fin del Mundo" saioan. Bertako partaideak aurreko edizioetan egoteagatik eskarmentu handiena duten taldea den arren, lur jota gelditzen dira oso erraz. Hurrengo immunitate jokoa labirintoa izango da, eta koordinazioa, adimena eta indar handia beharko dituzte.

Manu Maritxalarrek gidatu dituen talde guztiek zeresan handia eman dute, baina oraingoan inoiz baino gehiago. Hiru kapitulu bakarrik igaro diren honetan, taldekideek ezin dute gehiago, eta oso erraz uzten dute alde batera proba, orain arteko edizioetan inoiz ikusi ez den ez bezala.

Moralki oso gaizki daudela ematen du, baina objektiboki ez daude hain egoera txarrean. Egia da orain arte bi taldekide galdu dituztela, baina oraindik ere oso talde gogorra osatzen dute, eta oso lehiakorrak izan daitezke. Talde honen arazoa hasieratik etorri da; lehen egunean hordagoa bota zuten, eta hurrengo egunetako kanporaketekin moral aldetik oso eskas daude. Gainera, 'El Conquis' programan besteen gainetik ez daudela onartu beharrak min egin die.

Julianek esan bezala, egoerarik larrienean dago taldea, baina hortik aurrera, hobetzea bakarrik ez da gelditzen. Hurrengo proba, beraz, espiritu horrekin lehiatu beharko dute.

Daviden taldea (Coaties) adimen handikoa eta Korta eta Juanitorena (Yagüaretes) talde biribila izan arren, abentura hasi baino ez da egin, eta labirintoak dena aldatu dezake.

'El Conquis'eko edizio honetako labirintoa ez da aurrekoetakoa bezalakoa izango. Aurtengo proban, zizareak bailiran parte hartuko dute taldeek, eta, beraz, denen arteko koordinazioa eta indarra beharko dituzte aurrera egiteko.


Neskak eta mutilak

Egilea: Aingeru Mayor eta Susana Monteagudo.

Argitaletxea: Litera libros.

Liburutegietan dago irakurgai.

Aingeru Mayor haur sexologian da aditua. Horren haritik, gurasoentzako hitzaldi eta ikastaro arrakastatsuak eman ditu, bai Euskal Herrian, bai Estatu mailan. Mayor irakaslea da Euskal Herriko Unibertsitatean, baita Crysallis elkartearen presidentea ere. Elkarte hori ume eta gazte transexualen familiek osatzen dute. Bere lanak aitzindaria dira eta zortzi hizkuntzara itzuli dira.

Oinarrizko sexu heziketa da Neskak eta mutilak liburuaren gai nagusia. Munduan 2.000 milioi neska eta mutil daude. Denak, desberdinak. Batzuek ile luzea daramate; beste batzuek, laburra; batzuek belarritakoak daramatzate; eta beste batzuek, ez. Neska askok printzesa mozorroa janzten dute, baita hainbat mutilek ere. Eta badira pirata mozorroa jantzen duten neskak ere bai, zenbait mutilek egiten duten moduan. Mayorren liburuak argazki albuma aurkeztu digu, eta bertan 27 neska-mutil agertu dira, nork bere buruari buruz hitz egiten eta nork bere ezagurarriak erakusten.

Sexu heziketako liburua

Neskak eta mutilak liburu berezia da, ez duelako istorio bakar bat kontatzen. Liburua, aldiz, informatiboa da, gai jakin bati buruz hitz egiten digu, sexu aniztasunari buruz, neska eta mutil izateko moduen aniztasunari buruz, alegia. Eta aukera polita da gai korapilatsu hori umeekin jorratzeko. Izan ere, azken bolada honetan, esate baterako, transexualitatea hedabideetan eta gizarte mailan pil-pilean egon den gaia da, eta ez legoke txarto umeei gogoraraztea pertsona guztiok, nahiz eta desberdinak izan, eskubide berberak ditugula.


Gabonetan ere, Bidezko Merkataritza bultzatzen

Azpeitiko Misio Taldekoek Bidezko Merkataritza denda ireki dute. Denda Donejakue kalean dago eta urtarrilaren 5era arte egongo da irekita. Astelehenetik igandera 18:00etatik 20:00etara zabalduta egongo da gabonetako denda, igande goizean, 11:30etik 13:30era. 31n goizean bakarrik irekiko dute eta Urteberri egunean itxita egongo da. Argazkian, Frontoi Txiki ondoan Bidezko Merkataritza sustatzeko ireki duten denda.


Antiguaren bidea, hitzetan

San Sebastian jaiak Antiguara iritsiko dira asteburuan. Auzotarrentzat zeregin ugari prestatzeaz gain, jai batzordeak ekimen berri bat abian jarri du: Antiguako ahotsak literatur lehiaketa. Auzoa ezagutarazi eta bere memoria berreskuratzea xede du, baita euskaraz idaztea ere. Lanak aurkezteko epea ostegunean amaituko da. Horien arteko onenak, 300 euroko saria jasoko du.

Antigua auzo zaharra da eta asko aldatu da urteen joan-etorrian. Garai bateko gertaera eta pertsonaiak adineko jendearekin batera gal ez daitezen, horiek biltzen dituzten literatur piezak jasotzea bururatu zitzaien jai batzordeko kideei, urria aldean. “Auzoak eraldaketa ikaragarria izan du, horregatik, gauzak ahaztu egiten zaizkigu. Nik badakit, esan didatelako, Antigua erditik pasatzen zen trolebusa bazegoela. Interesgarria da testuinguru hori edo horrelako daturen bat duten istorioak biltzea”, azaldu du Mikel Ormazabal batzordeko kideak. Asmo horrekin batera, euskaraz idaztea eta belaunaldi arteko harremana ere bultzatu nahi izan dute. “Euskaraz ez dakiten aitona-amonek historia ilobei kontatu eta hori euskaraz transmititzea nahi dugu”.

Auzoa, ardatz

Parte hartu nahi duen edonork aukera izan dezan, malgutasunez jokatu dute oinarriak ezartzean. “Literatur lehiaketak oso formalak dira eta oinarri oso zehaztuak izaten dituzte. Informalago izan eta norberak bere nortasuna erakusteko aukera eman nahi diegu. Denen eskura jarri eta dibertsiorako aukera izan dadila”, dio Ormazabalek. Emandako erraztasunen artean, lan mota aukeratzeko askatasuna. “Bertsoa, poesia… nahi dutena egin dezakete. Ipuina idazteko gaitasunik ez duela uste duenak ere parte har dezake, bertso bat edo hiru esalditan zerbait kontatuz”. Taldekako lanak edo bakarkakoak, errealitatea nahiz fikzioa, dena da ongietorria. Baldintza bakarra da ezinbestekoa, pertsonaiek edota kontatutakoak Antiguarekin lotura izan behar du.

Abenduaren 13an abian jarri zutenetik ostegunera arte heltzen diren lanak hiru antiguatarrek epaituko dituzte: Joxerra Gartzia eta Josu Baez idazleek eta Enkarni Genua txotxongilo maneiatzaileak. Hauek idazkien edukia eta horren berri emateko erabilitako idazkeraren egokitasuna hartuko dute kontuan. Sari banaketa, hilaren 23an egingo dute Dokan, 18:00etatik aurrera. Etorkizunean, jai batzordeak aurkeztutako lanak bildu, inprimatu, eta jendearen eskura utziko ditu, ziurrenik, Lugaritz kultur etxean.

Lehen urratsa

Antiguako ahotsak etorkizunera begira sortutako proiektua da. Aurten ez dute denbora gehiegi izan ideia garatzeko eta argazki lehiaketa beste baterako utzi behar izan dute. Denbora muga izan bada ere, harrera nahiko ona izan duela uste du Ormazabalek. Horretan lagundu du, abenduaren 18an Txalupagileen plazan egindako flash mob dance-a. Izan ere, proiektuaren webgunean ikusgai dagoen bat-bateko kale dantza hori erabili baitzuten lehiaketa auzokideen artean ezagutarazteko. “Nahi bezainbesteko parte hartzea ez dugu lortu, baina jendeak erantzun du eta bisitari asko ditugu egunero blogean. Gainera, auzoan ez dira horrelakoak egiten eta harrera ona izan du”.


'Gasteiz Xelebrities' lehiaketa abian

Geu elkarteak playback txapelketa antolatu du, abuztuaren 3an Matxete plazan euskarazko doinuak taularatzeko

Gasteizko euskaltzaleen Geu elkartea buru-belarri dabil jaietako txosnari lotutako egitaraua antolatzen. Aurten, lehiaketa xelebre bat izango da nobedade nagusietako bat Aihotz plazan: Gasteiz xelebrities txapelketa, hiru eta 12 lagun bitarteko taldeentzat. Euskarazko abesti bat hautatu eta, koreografia eta janzkera aproposak aukeratuta, abuztuaren 3an (20:00etan) oholtza gainera igoko dira euren talentua erakutsi nahi duten kuadrillak, familiak, lankideak edo bestelako taldeak.

Gasteizko jaietako "izaera euskaldun, parte-hartzaile eta herrikoia" sustatzeko antolatu dute xelebritien txapelketa, "beste herri batzuetako esperientziek inspiratuta". Hala azaldu dute Maialen Agirrek eta Iban Albizuk, elkarteko kultura-taldeko ekintzaileek.

Lau sari banatuko dituzte parte-hartzaileen artean. Playback onenak 200 euro jasoko ditu; 30 urtetik beherakoentzat beste 200 euroko gazte-saria egongo da; eta koreografiarik eta muntaketarik onenek 100 euro jasoko dituzte bakoitzak. Dagoeneko irekita dago izena emateko epea, uztailaren 17ra arte. Geuren webgunean azaldu dituzte xehetasun guztiak (www.geuelkartea.eus).

'Lelobila lehiaketa'

Horrez gain, Matxete plazako txosnako aurtengo leloa aukeratzeko lehiaketa abiatu du bigarren urtez Geuk. Jasotako esaldiekin bozketa egingo dute internet bidez, eta hautatutako leloa aurtengo kamisetetan, txapetan eta poltsetan idatziko dute abuztuaren 2an txosnan bertan antolatu duten kustomizazio saioan (Kustumatxa izeneko tailerra).

Sarituak bi lagunentzako afari bat irabaziko du Hala Bedi tabernan. Uztailaren 10era arte bidali daiteke esaldia posta elektronikoz (info@geuelkartea.eus), Twitter bidez (@geuelkartea eta #lelobila), Instagram erabiliz (@geuelkartea) edo whatsappez (688 881 91 18).


Artista euskaldunen esperientzia txinatarra 'EiTB Kultura' saioan

Gaztea Cover-en azkeneko bertsioa ere eskainiko dute John Berkhout taldearen eskutik.

'EiTB Kultura-Transit' saioak Txinara goaz ekimena ezagutuko du aste honetan. Proiektuak bost urte daramatza martxan eta 33 artista euskaldun eraman ditu Txinara Etxepare Institutuko eta UPV/EHU Unibertsitateko beka batekin. Artista horien bizitza eta lanean eragin handia izan du bidaiak, eta gizarte txinatarraren hainbat erretratu sortu dituzte formatu ezberdinetan.

ETBko kultur saioak Iñigo Salaberriaren Shunbai Lu 318 dokumentala eta Koldo Almandozen Zergatik egiten dute hegan txinatarrek? filma erakutsiko ditu. Ikus-entzunezko bi lanek Judas Arrieta artista gipuzkoarraren lankidetza jaso dute. Arrieta zortzi urtez bizi izan da Txinan eta bera dugu Txinara goaz proiektuaren arduraduna.

Horrez gain, Gaztea Cover ekimenaren azkeneko bertsioa ezagutuko du 'EiTB Kultura-Transit' saioak. John Berkhout Oiartzungo taldeak Pharrel Williamsen 'Happy' abestiaren bertsioa egingo du.

Amaitzeko, asteko zine estreinaldiak, kontzertuak eta erakusketak errepasatuko ditu saioak.

'EiTB Kultura-Transit' ostegun gauean emitituko da ETB1en eta ETB2n.


"Kontsumitzeko beste era batzuk daudela erakusten diegu umeei"

Errekakaleko jaien amaiera. Domeka goiza. Kaleak bete-bete eginda bigarren eskuko merkatuan. Luis Blasco aurrera eta atzera ibili zen antolaketa lanetan. Birziklapen arloan murgilduta ibili da urteetan. Gaur egun, familiak lagunduta, truke azoketan parte hartzen du Bizkaia osoan barrena.

Domekan, 165 postu ipini zenituzten azokan. Arrakasta, ezta?

Bai. Gainera, Elorrioko dendek outleta ipini zuten, eta baserritarrak eta bertako artisau batzuk ere animatu ziren. Salmentak ez doaz ondo arlo denetan, eta eskatu egin zuten parte hartzea. Euria egin izan balu, ez dakit zer egingo genukeen!

Noiztik zabiltza halako merkatuetan parte hartzen?

Orain dela lau urte hasi ginen. Gauza gutxigaz: ume batek jostailu bi, besteak beste bi, eta nik motxilan gauzatxo batzuk sartu eta truke merkatuetara joaten ginen. Orain material pilo bat daukat sotoan! Merkatura joan, eta gero herrian buelta bat emateko ohitura daukagu, turismo apur bat egiteko plana izaten da.

Zuen postuan saldu edo trukatzeko aukera ematen duzue...

Saldu, trukatu edo borondatea emateko aukera ematen dugu. Domekan, itsulapiko bat ipini genuen postuan, liburuen truke borondatea emateko, eta kuriosoa, 98 euro batu genituen! Hamabi truke egin genituen, eta postuan seme-alabak egon zirenez, dirua erdi bana egin dute. Umeei kontsumitzeko beste eredu batzuk daudela erakusteko balio du merkatuak.

Bizkaitik asko mugitzen zarete.

Bai, eta geroago eta gehiago antolatzen dira horrelakoak. Batzuk ekologiagatik, beste batzuk merkataritza sustatzeko, Urduñan, turismo bulegoak antolatzen du... Mungian egoten da handiena, 300 postu ingurukoa.

Durangaldean badago mugimendurik, ezta?

Elorrion, postuen %85 durangaldekoak ziren. Ekimenak egin dira, eta holakoetan egindako harremanetatik etorri da jendea. Atxondon egin zuten, Abadiñon ere bai, Berrizen ere... Durangon, hilaren 27an egingo dute Murueta-Torren, eta Zaldibarren ere antolatzekotan dira.

Zure ustez, egoera ekonomikoagatik da?

Geroago eta premia handiagoa dago, langabezia handiagoa... Apurka-apurka aldatzen doa mentalitatea. Trukea ez da orain asmatutako zerbait. Gure etxean ere, ni erdiko semea izanda, nagusiaren arropa berrerabili dut. Errege egun batean, aitak anaiari txiki geratutako bizikleta margotu zuen niri oparitzeko. Lehen horrelako kontuak egiten ziren. Oparoaldia egon denean aldatu dira horiek kontuok. Bizkaian badabiltza kooperatibak bigarren eskuko gauzekin lanean: Caritasen Koopera, Emaus, Remar...

Zein da egin duzun trukerik bereziena? Pello okindegian dagoen San Balentinen figura?

Kanposantu ostean topatu nuen, kontainer batean. 150 euroan ipini eta merkatu askotara eroan nuen. Okindegikoak interesa zeukan, eta azkenean lau hilerako ogiaren truke aldatu nion. Egunero ogi bi hartzen nituen, eta han apuntatzen zuen, -2 euro. Lagun batzuei emateko San Balentinen erlikiak hartu nituen, hantxe apuntatu zuen. -18... Lau hilean kontu librea eduki nuen.


Grezia eta Brusela, 'ke zuria' lortzetik gertu

Angela Merkelek 'zenbait aurrerapauso' atzeman dizkio Tsiprasen proposamenari. Greziak pentsio sistema gogortu eta kreditu emaileek eskatutako helburu fiskala onartu du.

Nazioarteko kreditu emaileen eskarietatik gertuago dago Greziak egindako azken proposamena. Baliteke akordioaren berri ematea Euroguneko estatu kideek eta Greziak berak asteon bertan. Aita Santua izendatzeko adostasuna badagoela iragartzeko erabiltzen den 'ke zuria' iristear egon liteke kasu honetan ere.

Donald Tusk Europako Kontseiluko presidenteak nabarmendu duenez, "aurrerapauso positiboa" da Greziak astelehenean egindako bileran aurkeztutakoa.

Jean-Claude Juncker Europako Batzordeko burua ere baikor agertu da: "Asteon bertan lortuko dugu behin betiko akordioa". Tsiprasen gobernuak aurkeztutako testuari doikuntza teknikoak egin behar dizkiote orain, eta Euroguneko estatu kideetako Ekonomia eta Finantza ministroen eta Europako Kontseiluko buruzagien galbahea pasatu beharko du: asteazkenean eta ostegunean egingo dituzte bilera horiek.

Tsipras: 'Hartzekodunen teilatuan dago pilota'

Azken asteetan ikusitako irudi berberak ikusi ditugu astelehenean; Alexis Tsipras Greziako lehen ministroa, Mario Draghi Europako Banku Zentraleko burua, eta Christine Lagarde Nazioarteko Diru Funtseko eta Jeroen Dijsselbloem Euroguneko presidenteak, denak negoziatzeko prest. Oraingoan, baina, baikorrago atera ziren denak.

Bi proposamen aurkeztu ditu Greziak (astelehen goizaldean, lehena, eta goizean, bigarrena), eta bilera eta harreman ugari izan dira ondoren.

Alexis Tsipras Greziako lehen ministroak akordio globala nahi duela azaldu du. "Hartzekodunen teilatuan dago orain pilota", esan du bigarrena aurkeztu eta gero.

Angela Merkel Alemaniako kantzilerrak berak ere tonu leuna erabili du Greziari buruz hitz egiteko. Haren ustez, Tsiprasen proposamenak 'zenbait aurrerapauso' ditu eta ez du zorra birfinantzatzeko aukera erabat baztertu.

Zer proposatu du Greziak?

Hasiera batean proposatutako neurriak gogortu ditu Greziako Gobernuak, eta 2015-2016an 8.000 milioi euroko diru-sarrerak aurreikusi ditu, dirutza "gako da zorraren auzia konpontzeko", testuaren arabera.

Europako Banku Zentralean dauden bonuak (27.000 milioi euro) Egonkortasunaren Europar Mekanismoan sartzea proposatu du Tsiprasek. Hala, itzultzeko epeak negoziatu eta interes tasak gutxitzea espero du mugimendu honekin Greziak.

Bazkideek eskatu dioten moduan, 2015ean superabit primarioa % 1ekoa eta 2016an % 2koa izateko konpromisoa hartu du Syrizaren gobernuak eta BEZaren erreformak hiru tarte (% 6, % 13 eta % 23) izaten jarraituko du.

Pentsioen sisteman egindako aldaketak dira proposamenaren giltza. Izan ere, hartzekodunen eskakizunetara makurtu da Tsipras, eta aurretiko erretiroak gutxitzen joango da 2016tik aurrera eta 2025erako desagerrarazi egingo ditu. Pentsioen kutxaren defizita murrizteko neurriak ere hartuko ditu Greziak, besteak beste, Gizarte Segurantzan kotizazioen kopuruak igota.

Sozietateen Zerga % 26tik 29ra igotzea aurreikusi du Greziak, eta enpresa handiei (500.000 euro baino gehiagoko etekinak dituztenei) % 12ko zerga ezarriko die. Luxuzko autoen, igerilekuen eta yateen jabeek ere gehiago ordaindu beharko dute.

Bigarren erreskatearen epea zazpi egun barru, ekainaren 30ean, bukatuko da eta egun horretan 1.600 milioi euro ordaindu beharko ditu Atenasek. Ordurako itxita beharko luke akordioak.


"Ikusi dugu ez garela uste bezain txikiak"

Eider Merinok bigarren denboraldia du Movistar taldean. «Hazten» jarraitu nahi du, baina badaki ez dela erraza izango iazkoa hobetzea. «Sasoi ikaragarria egin nuen».